****

**ИЗВЈЕШТАЈ**

**О ОСТВАРЕЊУ ГОДИШЊЕГ ПЛАНА ИМПЛЕМЕНТАЦИЈЕ СТРАТЕГИЈЕ ЛОКАЛНОГ РАЗВОЈА ГРАДА БИЈЕЉИНА ЗА 2024. ГОДИНУ**

Бијељина, март 2024. године

С А Д Р Ж А Ј

[ИЗВРШНИ САЖЕТАК 3](#_Toc195008486)

[УВОД 5](#_Toc195008487)

[СТРАТЕШКИ ЦИЉЕВИ И ПРИОРИТЕТИ 7](#_Toc195008488)

[Визија 7](#_Toc195008489)

[Секторски циљеви 7](#_Toc195008490)

[Кључни приоритети и фокуси за 2024. годину 8](#_Toc195008491)

[ПРЕГЛЕД ИМПЛЕМЕНТАЦИЈЕ СТРАТЕГИЈЕ ЛОКАЛНОГ РАЗВОЈА 9](#_Toc195008492)

[Сажет осврт на претходни период имплементације 9](#_Toc195008493)

[Преглед имплементације Стратегије у извјештајној 2024. години 10](#_Toc195008494)

[Кључни резултати и остварени напредак 11](#_Toc195008495)

[Вертикална и хоризонтална усклађеност и ниво интегрисаности 27](#_Toc195008496)

[Реализовани Пројекти који нису планирани Стратегијом, а допринијели су значајно развоју града 28](#_Toc195008497)

[ИНСТИТУЦИОНАЛНИ КАПАЦИТЕТИ ГРАДСКЕ УПРАВЕ И САРАДЊА СА БИТНИМ АКТЕРИМА 29](#_Toc195008498)

[КЉУЧНИ МАКРОЕКОНОМСКИ ПОКАЗАТЕЉИ 30](#_Toc195008499)

[ЗАКЉУЧЦИ, ПОУКЕ И ПРЕПОРУКЕ 34](#_Toc195008500)

# ИЗВРШНИ САЖЕТАК

Извјештавање о имплементацији Стратегије развоја Града Бијељина (2014-2023. годинa), ревидоване за период 2019-2023. година, има за циљ да покрене све битне актере на размишљање и допринос што ефикаснијем доношењу одлука о реализацији стратешких приоритета економског развоја, друштвеног развоја и заштите животне средине, у оквиру дефинисанa три стратешка циља, као и 11 секторских циљева.

Годишњим Планом имплементације Стратегије локалног развоја Града Бијељина за 2024. годину предвиђена је реализација **58** пројеката, и то: **23** пројекта у склопу економског сектора (укупне вриједности **2.585.390,02 КМ**), 10 пројеката у друштвеном сектору (укупне вриједности **2.172.310,94 КМ**) и 25 пројеката у склопу еколошког сектора (укупне вриједности **10.717.214,85 КМ**).

Укупна вриједност планираних пројеката је **15.474.915,81 KM.**

У претходној години укупна вриједност имплементираних пројеката износила је **13.547.525,26 КМ** односно **87,54%** у односу на пројектовани финансијски оквир. Од тог износа, 39% (5.282.328,73 КМ) је реализовано из буџета Града, а 61% (8.265.196,53 КМ) из екстерних извора. Када је ријеч о конкретном броју реализованих пројеката у току 2024. године, реализовано је укупно **48 пројеката**, и то: **20** пројеката у оквиру економског сектора (укупне вриједности **2.666.383,35 KM**), **19** пројеката у оквиру еколошког сектора (укупне вриједности **8.843.895,47 КМ**) и **9** пројекатa у оквиру друштвеног сектора (укупне вриједности **2.037.246,46 КМ**). Неопходно је истаћи да je за висок проценат реализације најзаслужнијa ЈУ „Воде Српске“ (8.00.741,05 КМ), којa je реализовалa два значајна пројекта на подручју града која се односе на изградњу дринског насипа и рехабилитацију пумпних станица.

За 2024. годину планирано је да се из буџета Града за реализацију стратешких пројеката издвоји **6.758.607,08 КМ**, а реализовано је **5.282.328,73 КМ (78,15%).**

Укупан планирани износ екстерних средстава износио је **8.716.308,73 КМ**. Од наведеног износа, реализовано је укупно **8.265.196,53 КМ** **(94,82%).**

Највећи дио средстава у 2024. години за реализацију пројеката из градског буџета планиралo је Одјељење за друштвене дјелатности. Укупна планирана средства за 2024. годину у овом Одјељењу износила су **1.903.469,96 КМ**. Одјељење за стамбено-комуналне послове и заштиту животне средине је од планираних 7 пројеката у току претходне године у потпуности, односно дјелимично реализовало шест пројеката, а за њихову имплементацију је издвојено укупно **1.831.222,29 КМ** (96,20%).

Када је ријеч о закључцима и корективним акцијама у погледу претходне године, највеће препреке су се односиле на ограничена финансијска средства како из властитих тако и екстерних извора, што упућује да би у наредном периоду још више пажње требало посветити реалнијем планирању средстава за реализацију стратешких пројеката, као и константном унапређењу пословног окружења са циљем привлачења нових инвестиција.

Значајно је истаћи да је Град Бијељина, међу четири прве локалне заједнице у БиХ, 2015. године успио испунити услове и добити сертификат као локална заједница са повољним пословним окружењем (BFC SEE - Business Friendly Certificatе South East Europe). Oвај сертификат представља потврду да Град Бијељина нуди инвеститорима услуге високог квалитета олакшавајући њихово пословање и да непрестано ради на побољшању пословног амбијента у локалној заједници, што представља један од битних предуслова за горе наведене активности.

Такође је битно нагласити да Град Бијељина, у складу са **Глобалном агендом 2030 и Циљевима одрживог развоја**, промовише партнерство јавног, цивилног, приватног сектора и академске заједнице и реализује низ пројеката у партнерству, због чега представља позитиван примјер имплементације наведене Агенде, не само у БиХ него и у региону.

У складу са стратешким опредјељењем да до 2030. године град Бијељина постане ГРАД БУДУЋНОСТИ, Градска управа Града Бијељина припрема и реализује низ програма, пројеката и активности кроз које ствара предуслове за одрживи привредни, друштвени и еколошки развој.

# УВОД

Циљ овог Извјештаја је да на једноставан и јасан начин представи резултате имплементације Стратегије развоја Града Бијељина током 2024. године. Документ, такође, садржи поуке и препоруке за будући рад и предлаже мјере за побољшање процеса и резултата имплементације Стратегије развоја Града Бијељина. Његова сврха је да покрене све битне актере на размишљање и допринесе остварењу стратешких и секторских циљева и буде од помоћи у доношењу одлука о приоритетима у наредним годинама.

Стратегија развоја представља документ који даје оквир за дефинисање заједничких циљева, подстицање локалних снага, али и одговор на изазове будућег развоја града и свеукупног живота у њему. Као таква, Стратегија је у складу са стратегијама и политикама на вишим нивиома власти, и то прије свега са Стратегијом развоја локалне самоуправе у Републици Српској, али и са другим секторским стратегијама на државном и ентитетском нивоу.

Стратегија развоја Града Бијељина за период 2014-2023. година (у даљем тексту: Стратегија) усвојена је на 17. сједници Скупштине Града Бијељина, одржаној дана 27.12.2013. године, као кључни стратешко-плански документ града, који би требало да подстиче будући раст и развој заједнице.

Стратегија је током 2018. године ревидована за период 2019-2023. година, а усвојена је на 24. сједници Скупштине Града Бијељина одржаној 05.02.2019. године.

Као прва јединица локалне самоуправе у Републици Српској и БиХ која је препознала значај одрживог развоја, Град Бијељина је током процеса ревизије своју Стратегију ускладио са Агендом 2030 и Циљевима одрживог развоја. Опредјељујући се за систематски приступ у достизању одрживог развоја, Град Бијељина је као једина локална самоуправа у БиХ истакнут као позитиван примјер у локализацији Агенде 2030 у првом БиХ извјештају о напретку у реализацији циљева одрживог развоја, који је презентован Скупштини Уједињених нација у Њујорку у јуну 2019. године.

Ревидовану Стратегију развоја Града Бијељина за период 2019-2023. година израдио је Развојни тим Града Бијељина у оквиру Пројекта локалног интегрисаног развоја (ЛИР), који представља заједничку иницијативу Развојног програма Уједињених нација (UNDP) и Европске Уније. У изради су учествовала бројна радна тијела која је именовао градоначелник, уз пуно учешће јавног, приватног и невладиног сектора. Током процеса ревизије Стратегије одржанa су четири састанка Развојног тима и два састанка Партнерских група. Како би се обезбиједила потпуна транспарентност процеса ревизије Стратегије, одржано је и осам фокус група које су укључиле преко 300 представника НВО сектора, привреде, одборника у Скупштини, мјесних заједница, туристичких агенција и организација, спортских удружења, јавних предузећа, представника академске заједнице и институција културе и образовања, а све то са циљем укључивања што већег броја представника грађана у процес стратешког планирања. Од стране учесника фокус група упућено је 27 пројектних приједлога, од којих је 20 укључено у Стратегију, а 7 стављено на резервну листу (због неизвјесног извора финансирања или недостатка конкретног пројектног приједлога). Прије самог усвајања ревидоване Стратегије, одржан је завршни састанак са 45 представника Партнерских група и члановима Координационог тијела за праћење имплементације Стратегије, али и свих осталих екстерних и интерних сарадника, на којем је представљен и верификован коначни приједлог наведеног документа.

Подаци који су коришћени приликом израде Извјештаја прикупљани су континуирано од релевантних одјељења Градске управе одговорних за реализацију и праћење имплементације пројеката, као и од релевантних екстерних партнера, односно јавних установа и предузећа која су дефинисана као носиоци имплементације одређених стратешких пројеката.

Помоћу секторских показатеља се прати допринос пројеката у остварењу стратешких и секторских циљева, а макроекономски показатељи омогућавају праћење трендова и поређење града са трендовима на нивоу ентитета и државе.

# СТРАТЕШКИ ЦИЉЕВИ И ПРИОРИТЕТИ

## Визија

На тромеђи панонске равнице, град Бијељина, универзитетски, културни, здравствени и спортски центар и регионални лидер економског развоја, кроз савремени и интегрисани приступ одрживом развоју привреде, пољопривреде и заштите животне средине креира толерантну заједницу успјешних и образованих људи, у којој се квалитетно живи и стварају једнаке могућности за све.

План интегрисаног, одрживог развоја града Бијељина заснива се на остварењу три стратешка циља:

1. **Изградити јачу и конкурентнију привреду базирану на развоју пољопривреде, индустрије и туризма у којој људи са стручним знањима оптимално користе друштвене, географске и инфраструктурне ресурсе**.
2. **Изградити толерантну, образовану и инклузивну заједницу са развијеном друштвеном инфраструктуром, квалитетним јавним услугама и једнаким могућностима за све грађане.**
3. **Успоставити интегрисани приступ заштити животне средине уз одговорније коришћење природних ресурса и обновљивих извора енергије и унапријеђену енергетску ефикасност.**

## Секторски циљеви

Приоритетни сектори за развој града Бијељина су: економски развој, друштвени развој и заштита животне средине. У оквиру ових сектора, дефинисани су сљедећи циљеви:

**Економски сектор**

1. Јачати капацитете малих и средњих предузећа и предузетништва уз сталан раст запослености;
2. Обезбиједити подршку за покретање, проширивање и модернизацију пољопривредне производње;
3. Повећати конкурентност Бијељине као туристичке дестинације.

**Друштвени сектор**

1. Унаприједити квалитет предшколског, основног, средњег и високог образовања;
2. Створити просторно-техничке предуслове за унапређење културне понуде града и повећање броја корисника спортско-рекреативних активности;
3. Унаприједити ниво социјално-здравствене заштите и бриге о рањивим категоријама становништва;
4. Унаприједити квалитет услуга и учешће грађана у раду Градске управе.

**Заштита животне средине**

1. Побољшати квалитет комуналних услуга за грађане;
2. Увести ефикасан систем заштите од елементарних непогода и смањити загађење земљишта, површинских водотокова и подземних вода;
3. Унаприједити урбану мобилност;
4. Побољшати енергетску ефикасност и коришћење обновљивих извора енергије.

## Кључни приоритети и фокуси за 2024. годину

Годишњим Планом имплементације Стратегије развоја Града Бијељина за 2024. годину предвиђена је реализација **58** пројеката, и то: **23** пројекта у склопу економског сектора (укупне вриједности **2.585.390,02 КМ**), 10 пројеката у друштвеном сектору (укупне вриједности **2.172.310,94 КМ**) и 25 пројеката у склопу еколошког сектора (укупне вриједности **10.717.214,85 КМ**).

Планирано је да се највећи дио средстава реализује у оквиру сектора заштите животне средине, у износу од 10.717,214.85 КМ. У оквиру овог сектора неки од најзначајнијих пројеката су*: Рехабилитација пумпних станица (6.250.000,00 КМ), Изградња Дринског насипа, дионица 2, етапа 4 (1.940.607,77 КМ), Изградња, реконструкција и асфалтирање путева, улица, пјешачко-бициклистичких стаза, тротоара и других саобраћајних површина на подручју града Бијељина (550.000,00).* **Реализација ових пројеката директно доприноси остварењу Стратешког циља 3, као и Секторских циљева 3.1, 3.2, 3.3 и 3.4.**

У складу са дефинисаним секторским циљевима, кључни приоритети у економском сектору су развој малих и средњих предузећа и предузетника (605.000,00 КМ) и пољопривредни развој (1.560.000,00 КМ), као и друге активности у циљу стварања бољег пословног окружења и привлачења инвеститора.

**Реализација ових пројеката директно доприноси остварењу Стратешког циља 1, као и Секторских циљева 1.1, 1.2 и 1.3.**

За развој друштвеног сектора планирано је 2.097,310.94 КМ како би се наставила улагања започета у 2023. години, а односи се, прије свега, на значајне инфраструктурне пројекте. Што се тиче кључних приоритета, од улагања у друштвени сектор најзначајнији су пројекти *Изградња мултифункционалне спортске дворане у склопу комплекса Градског стадиона* (800.000,00 КМ*), Стамбено збрињавање Рома у граду Бијељина* (380.000,00 КМ), *Изградња домова културе у сеоским мјесним заједницама* (180.000,00 КМ), *Изградња радионица за потребе практичне наставе ЈУ Техничка школа „Михајло Пупин“ у Бијељини* (200.000,00 КМ), *Изградња прихватилишта* (148.469,96 КМ), *Програм „Оквир за реализацију Циљева одрживог развоја као темељ за одржив и инклузиван раст у БиХ – SDG2BiH“*(183.840,98KM).

**Реализација ових пројеката директно доприноси остварењу Стратешког циља 2, као и Секторских циљева 2.1, 2.2, 2.3 и 2.4.**

# ПРЕГЛЕД ИМПЛЕМЕНТАЦИЈЕ СТРАТЕГИЈЕ ЛОКАЛНОГ РАЗВОЈА

## Сажет осврт на претходни период имплементације

Годишњим Планом имплементације Стратегије `развоја Града Бијељина за 2024. годину предвиђено је спровођење **58** пројеката укупне вриједности **15.474.915,81 KM.** Укупна вриједност имплементираних пројеката је **13.547.525,26 КМ**, што је **87,54%** у односу на пројектовани финансијски оквир. Од тог износа, 39% (**5.282.328,73 КМ**) је реализовано из буџета Града, а 61% (**8.265.196,53 КМ**) из екстерних извора.

Као што је наведено у уводном дијелу, у области **заштите животне средине** најзначајнији дио пројеката финансираних из градског буџета спроводи Одјељење за стамбено-комуналне послове и заштиту животне средине, чија су укупна планирана средства за 2024. годину износила **1.485.000,00 КМ,** од чега је реализовано **494.980,38 КМ.**

Неки од значајнијих пројеката које је реализовало градско Одјељење за стамбено-комуналне послове и заштиту животне средине су: *Изградња, реконструкција и асфалтирање путева, улица пјешачко-бициклистичких стаза, тротоара и других саобраћајних површина на подручју града Бијељина* (550.000,00 КМ), *Изградња водоводних мрежа у мјесним заједницама на подручју града Бијељина* (180.000 КМ) *и Изградња инфраструктуре за унапређење безбједности саобраћаја у зони ОШ „Јован Дучић“ Патковача (уређење тротоара и стајалишта, изградња пјешачког прелаза са саобраћајном сигнализацијом* (180.000,00 КМ).

Реализација ових пројеката директно доприноси остварењу Стратешког циља 3, што подразумијева успостављање интегрисаног приступа заштити животне средине уз одговорније коришћење природних ресурса и обновљивих извора енергије и унапређењу енергетске ефикасности.

У складу са дефинисаним секторским циљевима, кључни приоритети у **економском сектору** се односе на развој малих и средњих предузећа (385.000,00 КМ). Према планираној динамици су реализовани и пројекти планирани за унапређење пољопривредног развоја (1.560.000,00 КМ). Реализација ових пројеката директно доприноси остварењу Стратешког циља 1, односно изградњи јаче и конкурентније привреде базиране на развоју пољопривреде, индустрије и туризма.

У 2024. години реализовано је низ пројеката из пољопривреде као што су: *Подршка организованом откупу пшенице* (600.000,00 КМ), *Подршка развоју сточарства* (700.000,00 КМ), *Подршка развоју производње поврћа у заштићеном простору – рефундација уложених средстава за фолије и лукове до 15%* (50.000,00 КМ).Оно што је битно истаћи, јесте да је за наведене пројекте било заинтересованих пољопривредних произвођача, те да су за њихову реализацију обезбијеђена средства из буџета Града Бијељина.

У погледу кључних приоритета и фокуса, од улагања у **друштвени сектор** значајни су пројекти *Изградња мултифункционалне спортске дворане у склопу комплекса Градског стадиона* (800.000,00 КМ*), Стамбено збрињавање Рома у граду Бијељина* (380.000,00 КМ), *Изградња домова културе у сеоским мјесним заједницама* (180.000,00 КМ), *Изградња вртића у Црњелову* (145.000,00 КМ), *Изградња прихватилишта* (148.469,96 КМ), *Програм „Оквир за реализацију Циљева одрживог развоја као темељ за одржив и инклузиван раст у БиХ – SDG2BiH“*(183.840,98KM). Реализацијом наведених пројеката директно се доприноси остварењу Стратешког циља 2 – изградња толерантне, образовне и инклузивне заједнице са развијеном друштвеном инфраструктуром, квалитетним јавним услугама и једнаким могућностима за све грађане.

## Преглед имплементације Стратегије у извјештајној 2024. години

***Графикон 4.*** Реализација планираних средстава по секторима

Када је ријеч о финансијској реализацији, укупна реализација пројеката износи **87,54%** у односу на план. При томе, у структури реализованих пројеката **39%** се односи на финансирање из буџета Града, а **61%** из осталих извора финансирања.

У табелама у наставку је дат детаљан приказ реализованих пројеката у односу на планирано, укупно и по секторима.

|  |  |  |  |  |  |
| --- | --- | --- | --- | --- | --- |
| **ПРЕГЛЕД (потпуно и дјелимично реализовани пројекти)** | | **Укупно** | **Буџет** | **Екстерна средства** | |
|
| **ПЛАНИРАНО** |  |  |  |  | |
| Укупан износ **планираних** пројеката | | **15.474.915,81** | **6.758.607,08** | **8.716.308,73** | |
| % структура финансирања | | **100%** | **43,67%** | **56,33%** | |
|  |
| Укупан износ у потпуности или дјелимично реализованих пројеката | | **13.547.525,26** | **5.282.328,73** | **8.265.196,53** |
| % структура финансирања | | **87,54%** | **78,15%** | **94,82%** | |

***Табела 1.*** Преглед планираних и остварених пројеката у 2024. години

|  |  |  |  |  |  |
| --- | --- | --- | --- | --- | --- |
| **2024.** | **Област** | **Збирна финансијска вриједност пројеката** | | **Структура финансирања реализованих пројеката** | |
| **Планирано (КМ)** | **Реализовано (КМ)** | **Буџет (%)** | **Остало (%)** |
| Економски развој | 2.585.390,02 | **2.666.383,35** | 102,35% (2.646.383,35 KM) | 0,77%  (20.000,00KM) |
| Друштвени развој | 2.172.310,94 | **2.037.246,44** | 88%  (1.792.790,96 КМ) | 11,99%  (244.455,48 KM) |
| Еколошки развој | 10.717.214,85 | **8.843.895,47** | 7,86%  (843.154,42 КМ) | 74,65%  (8.000.741,05 KM) |
| **Укупно** | **15.474.915,81** | **13.547.525,26** | **39%** | **61%** |

***Табела 2.*** *Финансијска пројекција планираних у односу на остварене пројекте, распоређених по секторима на основу Плана имплементације за 2024. годину*

## Кључни резултати и остварени напредак

На основу свих прикупљених и обрађених података о имплементацији пројеката у извјештајном периоду, може се закључити да велики број пројеката представља активности и мјере које се настављају из године у годину. Битно је истаћи да је планом имплементације предвиђен велики број мјера које ће се реализовати и у наредним годинама и које ће значајно утицати на остварење секторских циљева.

Реализовани су и пројекти који нису планирани Стратегијом развоја, а који значајно доприносе одрживом развоју Бијељине и остварењу релевантних стратешких циљева.

**Економски сектор**

**СЕЦ 1.1. Јачати капацитете малих и средњих предузећа и предузетништва уз сталан раст запослености**

У оквиру СЕЦ 1.1. у 2024. години Годишњим планом имплементације Стратегије локалног развоја Града Бијељина, у оквиру послова Одјељења за привреду, реализовани су сљедећи стратешки пројекти, мјере и редовни послови:

***Подстицаји привреди у оквиру буџетске ставке „Афирмација предузетништва, студије, сајмови“***, са планираним финансијским оквиром од 20.000,00 КМ

Укупна реализована средства за ове намјене износе укупно **11.366,00 КМ**. Наведеним средствима је подржано одржавање манифестације „Sajam kozmetike & Master Class“ (5.366,00 КМ), Споразум са Агенцијом за консалтинг и менаџмент ADWISE Пирот (6.000,00).

На овај начин су подржане активности које у значајној мјери доприносе привлачењу туриста и привредника у Бијељину.

***Подстицаји привредницима по основу концесионих накнада***, са планираним финансијским оквиром од 130.000,00 КМ

Овим Програмом, у току 2024. године, средства су додијељена као подршка самозапошљавању незапослених лица и креирању нових радних мјеста, у циљу повећања запослености и економске активности кроз процес самозапошљавања у области занатско-предузетничке дјелатности. Након спроведеног јавног позива, бесповратна средства су додијељена за 26 корисника, а износ одобрених средстава износио је 5.000,00 КМ по кориснику, односно укупно је издвојено **130.000,00 КМ**.

***Издаци за реконструкцију и адаптацију ЈУ „Бања Дворови“ - пројектовање и надзор***, са планираним финансијским оквиром од 100.000,00 КМ.

Пројекат није реализован у 2024. години.

Такође, у оквиру овог сектора у току 2024. године планирано је да се подржи 40 постојећих МСП и предузетника, 20 нових предузетника, као и да се обезбиједи нових 45 радних мјеста и да се сачува 100 постојећих радних мјеста. Ово се остварује, прије свега, преко мјера које континуирано реализују Развојна агенција Града Бијељина, градско Одјељење за привреду и градски Одсјек за ЛЕР и ЕИ, кроз јавне позиве на годишњој основи. Мјере се спроводе с циљем пружања подршке постојећим привредним субјектима у даљем развоју и унапређењу квалитета пословања, подршке и афирмације развоја предузетништва и микро предузећа на подручју града Бијељина, као и пружања подршке грађанима који желе да започну властити бизнис.

Развојна агенција Града Бијељина је у току 2024. године реализовала три јавна позива која се налазе у Годишњем плану имплементације Стратегије локалног развоја Града Бијељина за 2024. годину, и то:

*Мјера подстицаја развоја новооснованих привредних субјеката на подручју града Бијељина,* са планираним буџетским оквиром од 150.000,00 КМ

Кроз ову мјеру подржано је укупно 37 новооснованих привредника, чиме је у значајној мјери ојачана привреда на подручју Бијељине. Кроз овај јавни позив је запослено 31 нова радника. За ове намјене издвојена су средства у износу од 126.800,00 КМ из градског буџета.

***Мјера подстицаја за развој постојећих МСП-а на подручју града Бијељина***, са планираним буџетским оквиром од 140.000,00 КМ

Укупни додијељени износ по овој мјери износи **145.000,00 КМ**, а бесповратна средства су додијељена за 10 привредних друштава. Кроз овај јавни позив привредници су унаприједили пословање, а на овај начин је очувано 50 радних мјеста и запослено 2 нова радника.

***Мјере подстицаја за развој предузетништва на подручју града Бијељина***, са планираним буџетским оквиром од 95.000,00 КМ

Кроз ову мјеру подржано је укупно 22 предузетника и издвојена су средства у износу од **100.200,00 КМ**. Овим средствима је, такође, очувано 40 постојећих радних мјеста, а предузетници су, кроз јавни позив, набавили алат и опрему за рад и запослили укупно 16 радника.

Укупно одобрена средства за реализацију пројеката који су у надлежности Развојне агенције Града Бијељина износе 400.000,00 КМ, а за реализацију наведених пројеката утрошено је **372.000,00 КМ**.

Наведеним активностима Развојне агенције укупно је подржано запошљавање 49 нова радника, очувано 90 радних мјеста, основано 37 нових привредних субјеката и подржано 10 постојећих МСП и 29 предузетника.

Поред наведених мјера подршке, Одсјек за локални економски развој и европске интеграције је реализовао пројекат који је за циљ имао јачање привреде на подручју града кроз оснивање нових предузетника. Кроз пројекат ***IMPAКT инкубатор пословних идеја***, укупне вриједности **70.000,00 КМ** (Фондација Импакт: 20.000,00 КМ, Град: 50.000,00 КМ) подржано је, односно успостављено је 9 нових предузетника.

На основу наведеног, у току 2024. године кроз реализацију 5 пројеката остварено je сљедеће:

* Пружена подршка постојећим МСП (10) и предузетницима (29): 39
* Подржано оснивање нових предузетника: 57
* Очувано постојећих радних мјеста: 90
* Обезбијеђено нових радних мјеста: 88

Овим активностима се у значајној мјери утиче на одрживост привреде на подручју Бијељине.

Одсјек за ЛЕР и ЕИ реализовао је процес ***израде Стратегије развоја града Бијељина*** **за период 2024 - 2030. година**. Ова активност је реализована у оквиру програма „Оквир за реализацију Циљева одрживог развоја као темељ за одржив и инклузиван раст у Босни и Херцеговини“- SDG2BIH, а средства за стручну подршку приликом израде наведеног стратешког документа у износу од 10.000,00 КМ су у потпуности обезбијеђена од стране донатора – Владе Шведксе.

**СЕЦ 1.2. Обезбиједити подршку за покретање, проширивање и модернизацију пољопривредне производње**

У оквиру СЕЦ 1.2. који се односи на повећање прихода пољопривредних произвођача кроз активности организовања произвођача, јачања материјалних ресурса и људских капацитета, организоване су подстицајне мјере преко Аграрног фонда Града Бијељина. Износ од **1.966.634,92 КМ** из буџета Града је распоређен на мјере и подршку предвиђену Стратегијом развоја града Бијељина.

***Подршка развоју воћарства и интегралне производње воћа***, са планираним финансијским оквиром од 10.000,00 КМ

У 2024. години по овом основу поднесен је један захтјев подршка подизању нових засада воћа и 6 захтјева за подршку за производњу цвијећа. Са једним захтјевом подигнут је засад шљиве у површини од 0,30 ha, а шест захтјева обухваћена је производна површина цвијећа од 34468 m2 . Подстицај је исплаћен према Правилнику о начину и условима подстицаја у пољопривредној производњи за 2024. годину у износу од **10.065,95 КМ од чега се износ од 165,95 КМ односи на нове засаде воћа, а 9.900,00 КМ на подршку за производњу цвијећа**.

***Подршка развоју сточарства,*** са планираним финансијским оквиром од 700.000,00 КМ

У 2024. години поднесено је 686 захтјева по основу Подршке сточарству. Од укупног броја захтјева за властити узгој јуница поднијето је 267 захтјева, што се односи на 904 комада јуница. За властити узгој назимица поднијето је 70 захтјева, што се односи на 498 комада кавлитетних супрасних назимица. За набавку телади за даљи тов поднијето је 289 захтјева, што се односи на 1.889 телади. За набавку прасади за даљи тов поднијето је 18 захтјева, што се односи на 4.100 прасади. За властити узгој приплодних оваца поднијето је 26 захтјева, што се односи на 828 приплодне овце. За властити узгој приплодних коза поднијета су 6 захтјева, што се односи на 114 приплодних коза. За узгој пчела поднијета су укупно 4 захтјева преко удружења пчелара, који обухватају 231 пчелара са укупно 13.507 кошница. За набавку пчеларске опреме поднијето је 5 захтјева.Укупан износ средстава по основу подршке сточарству износи **778.163,03 КМ**.

***Подршка развоју производње поврћа у заштићеном простору,*** са планираним финансијским оквиром од 50.000,00 КМ

У 2024. години поднесено је 139 захтјева по основу Подршке пластеничкој производњи и наводњавању, док се на подизање пластеника односи 12 захтјева, укупне површине 15.930 m2. Поднијета су 89 захтјева за обнову старих пластеника са системом за наводњавање. Подстицај је исплаћен према Правилнику о начину и условима подстицаја у пољопривредној производњи за 2024. годину у износу од **100.704,50 КМ**. По основу пластеничке производње обновљени су стари пластеници и подигнути нови у површини од 304.910 m2.

***Подршка набавци система за наводњавање за пољопривредне произвођаче****,* са планираним финансијским оквиром од 50.000,00 КМ

У 2024. години поднесено је 139 захтјева по основу подршке пластеничкој пороизводњи и наводњавању, док је на подршку набавци система за наводњавање „кап по кап“ односи 55 захтјева и пет захтјева за набавку система за наводњавање „Тифон“. Подстицај је исплаћен према Правилнику о начину и условима подстицаја у пољопривредној производњи за 2024. годину у износу од **87.388,76 КМ**.

***Подршка организованом откупу пшенице***, са планираним финансијским оквиром од 600.000,00 КМ

У 2024. години поднесен је 21 захтјев по основу Подршка организованом откупу пшенице, гдје је исплаћено 1.454 пољопривредних произвођача у укупном износу од **972.016,13 КМ**. Укупно је откупљено 33.843.659,88 kg меркантилне пшенице.

***Подршка руралном развоју – уређење некатегорисаних макадамских путева ради лакшег приступа обрадивом земљишту***, са планираним финансијским оквиром од 120.000,00 КМ

У 2024. години пројекат није добио подршку на јавним расправама које су одржане са Удружењима пољопривредника, те из тог разлога није предложен да иде на Скупштину Града Бијељина на даље одобравање и усвајање.

***Подршка руралном развоју – Инвестиције у пољопривреду, сертификација пољопривредне производње, савјетодавство и подршка младим пољопривредницима***, са планираним финансијским оквиром од 30.000,00 КМ

Средства су предвиђена Одлуком о програму кориштења средстава за подстицај пољопривредне производње и налазе се у тачки Подршка сертификовању пољопривредне производње, суфинансирање у набавци основних стада и пластеника у износу од 35.000,00 КМ. По основу суфинасирања основног стада и пластеника поднијето је 16 захтјева, а реализовано је 12 захтјева у укупном износу **од 18.020,55 КМ**. По основу ове мјере суфинасрана је набавка осам назимица за два пољопривредног произвођача и набављено је 1.150 m2 пластеника за 10 пољопривредних произвођача. За подршку сертификацији пољопривредне производње у 2024. години поднијета су два захтјева и подржана су износом од 276,00 КМ. Укупно за ове намјене у току 2024. године издвојено је **18.296,55 КМ**.

**СЕЦ 1.3. Повећати конкурентност Бијељине као туристичке дестинације**

На основу прикупљених и обрађених статистичких података о туристичком промету на територији града Бијељина који се односи на број долазака и ноћења туриста, од 01.01.2024. до 31.12.2024. године, Бијељину је посјетило 42.540 туристa који су реализовали 82.833 ноћења.

У току 2024. године, Туристичка организација Града Бијељина је планирала осам манифестација које су за циљ имале унапређење туристичке понуде, и то:

***Сајам туризма и гастрокултуре „Бијељина-турист 2024“***, са планираним финансијским оквиром од 25.000,00 КМ

Из градског буџета за организацију сајма обезбијеђено је укупно **24.834,63 КМ**. Сајам је посјетило преко 1.700 посјетилаца који су имали прилику да се упознају са локалним и регионалним туристичким потенцијалима, са свим туристичким потенцијалима Бијељине, а на самом сајму су размијењена искуства са осталим учесницима који су нашим туристичким радницима послужили као подстријек за даље унапређење у раду. Битно је нагласити да је учешће на сајму узело 88 излагача из Грчке, Србије, Црне Горе, Хрватске, као и домаћих излагача из Федерације Босне и Херцеговине и Републике Српске.

***„Савска регата 2024“***, са планираним финансијским оквиром од 15.000,00 КМ

Ова традиционална манифестација, је одржана у склопу „Пантелинских дана“ на ријеци Сави. У овој манифестацији учествовало је више од 1.500 учесника, који су користили 142 пловила. Основни циљ регате је дружење љубитеља вожње на води. Са аспекта туризма овај догађај представља промоцију Бијељине, града између двије ријеке. Издвојена средства из буџета Града за организацију ове манифестације износила су **13.687,97 КМ**.

***„Пантелински дани 2024“***, са планираним финансијским оквиром од 7.000,00 КМ

Мјесец август традиционално је у знаку Пантелинских дана, који представљају празник традиције и културе.Овогодишњи „Пантелински дани“ одржани су под слоганом „Бијељина је свијет“.Почетак богатог и разноврсног програма обиљежен је "Савском регатом", а у наредним данима, Бијељинци и посетиоци нашег града имали су прилику да уживају у широком спектру културно-уметничких догађаја, едукативних и спортских манифестација, концерата и другог, за чије намјене је издвојено укупно **6.212,70 КМ.**

***„Златни котлић Семберије 2024“***, са планираним финансијским оквиром од 12.000,00 КМ

У такмичењу за најбољу рибљу чорбу учествовало је више од 50 екипа из Републике Српске и Србије. Традиционална манифестација одржана је по 22. пут. Издвојена средства из буџета Града за организацију ове манифестације износила су **11.611,27 КМ.**

***„Умјетничка колонија 2024“***, са планираним финансијским оквиром од 10.000,00 КМ

У току 2024. године ова манифестација није одржана.

***Организација манифестације „Нова година“,*** са планираним финансијским оквиром од 10.000,00 КМ

Туристичка организација Града Бијељина активно је учествовала у организацији догађаја у склопу прославе Нове године. Четврти пут по реду организована је манифестација Зимски корзо у оквиру које је више од 20.000 људи уживало у многобројним наступима појединаца и музичких група. Поред тога, сад већ традиционално у продајним кућицама, које су такође дио манифестације, посјетиоци су имали прилику да уживају у разноврсним локалним производима попут оних који потичу из кућних радиности, разлитих освјежавајућих напитака, новогодишње и божићне декорације, а ове године понуда је проширена и обогаћена гастро дијелом и многобројним активностима организованих за најмлађе суграђане. За реализацију овог пројекта је из градског буџета у току 2024. године издвојено **9.998,94 КМ**.

***Организација манифестације „Салон вина“***са планираним финансијским оквиром од 9.000,00 КМ

У октобру 2024. године ова манифестација окупила је двадесетшест винара, двије дестилерије, те двије сираре из Србије, Македоније, Црне Горе и БиХ, а преко 400 посјетилаца је уживало у дегустацији различитих вина. Туристичка организација Града Бијељина је, по четврти пут организатор ове манифестације чији је циљ промоција Бијељине као регионалног туристичког центра, као и да на једном мјесту спаја произвођаче и понуђаче с једне стране, а са друге стране конзументе, хотелијере, трговце и угоститеље. За реализацију ове манифестације је из градског буџета у току 2024. године издвојено **6.960,35 КМ**.

***Остале промотивне активности***са планираним финансијским оквиром од 37.000,00 КМ

У току 2024. годинеТуристичка организација Града Бијељина реализовала је и подржала низ културних, спортских и забавних манифестација за које је из буџета Града Бијељина издвојено укупно **43.076,57 КМ.**

Укупна средства издвојена из буџета Града за реализацију пројеката које је реализовала Туристичка организација Града Бијељина износе **116.382,43 КМ КМ**.

Пројекат ***Израда промотивних брендинг материјала у сврху промоције Града Бијељина у оквиру стратешког опредјељења и слогана “Бијељина – Град будућности“*** континуирано реализује Одсјек за локални економски развој и европске интеграције, у смислу успостављања и израде модерног промотивног материјала, као и реализацијом активности са циљем привлачења иностраног улагања у град, да се граду осигура позиција на пословно-туристичкој мапи Европе, али и да се промовише град Бијељина на међународним конференцијама кроз јединствен приступ путем промоције и реализације Агенде 2030 и Циљева одрживог разоја. У 2024. години за реализацију пројектних активности које обухватају промотивни материјал (јавне набавке) и израду два промотивна видео клипа издвојено је укупно **30.823,54 КМ** из буџета Града.

**Друштвени сектор**

**СЕЦ 2.1. Унаприједити квалитет предшколског, основног, средњег и високог образовања**

У оквиру СЕЦ 2.1. који се односи на унапређење квалитета образовања на подручју града Бијељина, током 2024. године су започети, односно реализовани сљедећи пројекти:

***Изградња радионица за потребе практичне наставе ЈУ Техничка школа „Михајло Пупин“ у Бијељини***, са планираним финансијским оквиром од 200.000,00 КМ

У 2024. години Пројекат није реализован.

1. ***Изградња вртића у Црњелову,*** са планираним финансијским оквиром од 145.000,00 КМ

У току 2024. године за потребе изградње дјечијег вртића у Црњелову издвојено је укупно **337.239,32 КМ**. Вриједност покренуте јавне набавке 2. фаза износи 330.494,53 КМ, док је за вршење стручног надзора над извођењем радова на изградњи објекта јавне намјене (вртић и школа) издвојено 6.744,79 КМ из градског буџета. Реализацијом овог пројекта створиће се услови за повећање процента обухвата предшколске дјеце, програмом предшколског васпитања и образовања.

Одсјек за ЛЕР и ЕИ је у оквиру **Програма „Оквир за реализацију Циљева одрживог развоја као темељ за одрживи и инклузиван раст у БиХ“ - SDG2BiH**, написао и аплицирао два пројектна приједлога и оба су одобрена од дoнатора за реализацију у 2024. години: Пројекат „Моја прва прилика“ и Пројекат „ Шанса за ИТ почетак“.

***Пројекат „Моја прва прилика“***

Основни циљ пројекта „Моја прва прилика“ је стварање инклузивног окружења кроз успостављање мултисекторске сарадње и јачање професионалних капацитета стручних радника како би се (п)одржала разноликост и једнакост у образовању, са циљем стварања локалне заједнице у којој свака особа има прилику да оствари свој пуни потенцијал и доприноси заједници.

Имплементација пројекта доприноси унапређењу процеса образовања за дјецу са потешкоћама у развоју у основним школама у Бијељини, са посебним акцентом на двије школе - ОШ "Вук Караџић" и ОШ "Меша Селимовић" Јања. Пројекат је реализован у партнерству са Центром за социјални рад Бијељина.

Кроз пројекат су реализоване сљедеће активности:

* Успостављена мултисекторска сарадња кроз формирање Комисије и Оперативног тима за социјалну заштиту и инклузију и потписивање Протокола о сарадњи свих релевантних институција, удружења и заједничког будућег рада на рјешавању питања од значаја за дјецу са потешкоћама и дјецу у ризику;
* Организоване 4 инклузивне радионице за 96 родитеља дјеце са и без потешкоћа у развоју (из ОШ „В. Караџић“ и ОШ „М. Селимовић“ Јања);
* Организовано 10 инклузивних радионица за 109 ученика са и без потешкоћа у развоју (из ОШ „В. Караџић“ и ОШ „М. Селимовић“ Јања);
* Израђен практични приручник за наставнике који раде у инклузивној настави, који је доступан свим наставницима у свих 12 основних школа на подручју Бијељине;
* Изграђено инклузивно игралиште у дворишту ОШ „Меша Селимовић“ Јања;
* Набављена релевантна дидактичка средства за унапређење наставе и рада са дјецом са потешкоћама (за ОШ „В. Караџић“, Дневни центар за дјецу са потешкоћама и ОШ „Меша Селимовић“ Јања);
* Снимљена 3 кратка видео приказа на тему инклузије у циљу подизања свијести јавности о значају инклузије и поштовању различитости;
* Организован округли сто у циљу подизања свијести јавности о важности квалитетног инклузивног образовања.

Укупна вриједност пројекта: **85.730,04 КМ** (донација: **58.217,00 КМ**; буџет Града: **27.513,04 КМ).**

***Пројекат*** ***„Шанса за ИТ почетак“***

Одсјек за локални економски развој и европске интеграције успјешно је реализовао пројекат ***„Шанса за ИТ почетак“***, који има за циљ унапређење и усклађивање процеса средњег стручног и техничког образовања са потребама тржишта рада кроз модификацију Наставног плана и програма за ИТ образовне профиле Техничкe школe „Михајло Пупин“ Бијељина, јачање капацитета професора и ученика, унапређење услова за извођење практичне наставе ИТ образовних профила кроз савремено опремање два ИТ кабинета и организовање практичне наставе код послодаваца, а све у сарадњи са приватним ИТ компанијама.

Наведени пројекат, који је конкретно био усмјерен на усклађивање средњошколског ИТ образовања са потребама тржишта рада, реализован је у партнерству са Техничком школом „Михајло Пупин“ и ИТ компанијом „Elephant Solutions“.

Реализоване пројектне активности обухватају:

* Модификацију наставног плана и програма за шест предемета два ИТ образовна профилa, како би садржаји били усклађени са захтјевима тржишта рада;
* Опремање два савремена „SMART“ кабинета за практичну наставу у школи (набавка 30 рачунара, 2 „SMART“ табле, 2 пројектора и један ЛЕД Тотем панел);
* Организацију 4 едукације/обуке за професоре и 3 едукације/радионице за ученике;
* Организацију практичне наставе за 39 ученика у седам локалних ИТ компанија **што представља иновацију**, јер наставни план и програм прије модификације није садржао обављање практичне наставе код послодаваца
* Организацију округлог стола у циљу подизања свијести јавности о важности сарадње свих сектора у циљу унапређења процеса образовања у складу са потребама привреде.

Наведене пројектне активности значајно унапређују квалитет образовања, јер омогућавају ученицима стицање практичних и примјењивих знања у ИТ компанијама и доприносе успостављању одрживе сарадње између академске заједнице и приватног сектора. Пројекат доприноси дугорочној одрживости и стварању образовног система који одговара потребама савременог тржишта рада.

Укупна вриједност пројекта: **83.359,86 КМ** (донација: **58.889,60 КМ**, буџет Града: **24.470,26 КМ**).

Наведени Пројекти су реализовани у склопу Програма „Оквир за реализацију Циљева одрживог развоја као темељ за одржив и инклузиван раст у Босни и Херцеговини (SDG2BiH)” којег финансира Влада Шведске и имплементира UNDP у партнерству са UNICEF-ом и UNWOMEN у БиХ, уз координацију Канцеларије резидентне координаторице УН-а.

**СЕЦ 2.2. Створити просторно-техничке предуслове за унапређење културне понуде града и повећања броја корисника спортско-рекреативних активности**

У оквиру СЕЦ 2.2. који се односи на стварање предуслова за унапређење културне и спортске понуде на подручју града Бијељина, током 2024. године започети су, односно реализовани сљедећи пројекти:

***Изградња домова културе у сеоским мјесним заједницама***, са планираним финансијским оквиром од 180.000,00 КМ

У ранијем периоду утврђено је да се постојећи објекат Дома културе у Батковићу не може реконструисати, приступило се изради пројекта за изградњу новог дома културе. Урађена је прва фаза дома културе у Батковићу и за те сврхе је из градског буџета издвојено укупно 152.857,77 КМ.

Реализацијом активности везаних за изградњу и реконструкцију домова културе у сеоским мјесним заједницама побољшаће се квалитет друштвеног живота у селу, односно, повећати број корисника културних садржаја на подручју Града Бијељина.

***Изградња мултифункционале спортске дворане у склопу комплекса Градског стадиона***, са планираним финансијским оквиром од 800.000,00 КМ

У 2024. години је покренута јавна набавка укупне вриједности **875.045,52 КМ** која се односи на радове на изградњи I фазе мултифункционалне спортске дворане. Реализација Уговора је у току.

Реализацијом циљева из 2024. године стичу се услови за квалитетније бављење спортом у граду, као и одигравање премијерлигашких и европских утакмица.

**СЕЦ 2.3. Унаприједити ниво социјално-здравствене заштите и бриге о рањивим категоријама становништва**

У оквиру СЕЦ 2.3. који се односи на унапређење социјално-здравствене заштите на подручју града Бијељина, током 2024. године реализовани су сљедећи пројекти:

***Стамбено збрињавање Рома у Граду Бијељина***, са планираним финансијским оквиром од 380.000,00 КМ

За реализацију овог пројекта је планирано да се у току 2024. године из градског буџета издвоји 147.000,00 КМ, док су планирана донаторска средства износила 233.000,00 КМ. Издвојена средства из буџета града у претходној години износила су 97.961,45 КМ и она су највећим дијелом утрошена за вањско уређење и изградњу три помоћна објеката. Реализована донатроска средства у току претходне године су износила укупно 101.959,88 КМ - Каритас Швајцарска. Укупна уложена средства у реализацију пројекта за 2024. годину износила су **199.921,33 КМ**. Примарни корисници пројекта су Роми који имају пребивалиште на подручју Бијељине и који немају ријешено стамбено питање и/или живе у неусловним стамбеним јединицама.

У фебруару 2024. године потписан је Споразум о међусобним односима између Каритаса Швајцарске и Града Бијељина о реализацији пројекта „Интегрални приступ ка социјалној укључености“, а циљ овог пројекта је подршка имплементацији Акционог плана БиХ за рјешавање проблема Рома у области стамбеног збрињавања, као и побољшање статуса, услова становања и социјалне инклузије путем изградње три стана са правом кориштења, што je дефинисано посебним Уговором о кориштењу стамбене јединице. Рјешавањем стамбеног проблема за три ромске породице стварају се предуслови за њихово образовање и запошљавање, на чему ће Град Бијељина радити у наредном периоду, што ће тим породицама омогућити укључивање у ширу друштвену заједницу.

***Програм подршке породици, браку и повећању наталитета***, са планираним финансијским оквиром од 50.000,00 КМ

У току 2024. године за потребе реализације програма подршке породици, браку и повећању наталитета из буџета Града издвојено је укупно **31.500,00 КМ**. Средства су намјенски утрошена на 23 корисника, а планирани сет активности обухвата кључне мјере као што је подршка асистенцији репродукције (вантјелесна оплодња), новчана помоћ за прворођене бебе у 2024. години и организација манифестације “Конференција беба“. Наведене мјере осигуравају системски приступ који се односи на унапређење пронаталитетне политике у Бијељини. Кроз наведене активности се настоји зауставити негативне тенденције по питању природног прираштаја и одласка младих из града.

**СЕЦ 2.4. Унаприједити квалитет услуга и учешће грађана у раду Градске управе**

У оквиру СЕЦ 2.4. који се односи на унапређење квалитета услуга и већег учешћа грађана у раду Градске управе Града Бијељина реализовани су сљедећи пројекти:

У 2024. години Одјељење за друштвене дјелатности планирало је пројекат **Изградња прихватилишта** са планираним финансијским оквиром од 148.469,96 КМ од чега су средства у износу од 125.000,00 КМ планирана из буџета Града Бијељина, а износ од 23.469,96 КМ из донаторских средстава.

Покренута је јавна набавка ДД-10/24 под називом ,,Наставак изградње прихватилишта у Бијељини фаза 2“. У 2024. години утрошено је **234.658,43 КМ** за наведени пројекат из градског буџета.

У оквиру СЕЦ 2.4. Одсјек за ЛЕР и ЕИ је, узимајући у обзир врло позитивне ефекте и конкретне резултате прве фазе (2016-2019. година), у име Градске управе, а у сарадњи са Одсјеком за послове мјесних заједница, успјешно аплицирао за учешће у другој фази пројекта ***Јачање улоге мјесних заједница у Босни и Херцеговини***, која је трајала од 2020. до 2024. године.

На основу критеријума који су успостављени од стране донатора, за другу фазу је одабрано 5 мјесних заједница: Соколски Дом, Ново Насеље, Црњелово Горње, Загони и Вршани.

У току извјештајног периода завршени су радови„Асфалтирање улица у МЗ Соколски дом у склопу пројекта „Јачање улоге мјесних заједница у БиХ“-фаза 2. Кроз ову активност асфалтиран је дио улице Тиршове, дужине 80 метара и дио улице која спаја улице мајке Јевросиме и Уроша Перића, дужине 110 метара. Примопредаја радова је извршена 21.02.2024. године, а укупна вриједност радова је **36.934,17 КМ** од чега су донаторска средства **25.389,00** КМ, а учешће Града Бијељина **11.545,17** КМ.

Пројекат је базиран на унапређењу квалитета живота грађана кроз оснаживање локалног нивоа власти, услуга и инфраструктуре на локалном нивоу, те јачања демократске одговорности и социјалне укључености.

Пројекат је финансијски подржан од Владе Швајцарске и Шведске, а спроводи га UNDP у БиХ  и исти има за циљ да унаприједи рад мјесних заједница како би оне директно утицале на локални развој, јер мјесне заједнице управо треба да имају кључну улогу у посредовању између својих грађана и локалне управе.

Битно је навести да је у протеклом периоду у име Града Бијељина Одсјек за локални економски развој и европске интеграције радио интензивно на **повећању учешћа грађана** **у процесима доношења одлука**. Током 2024. године спроведене су четири анкете са грађанима (укупно 759 анкетираних) на различите теме које се тичу унапређења урбане мобилности у граду, предузетништва и обука које се реализују у Иновационом центру за одрживи развој - ИнЦОР. Анкете се реализују са циљем побољшања пружања услуга на основу потреба и захтјева грађана и што релевантнијег планирања активности Одсјека за ЛЕР и ЕИ.

**Сектор заштите животне средине**

**СЕЦ 3.1. Побољшати квалитет комуналних услуга за грађане**

У оквиру СЕЦ 3.1. који се односи на побољшан квалитет комуналних услуга које ће бити обезбијеђене становнцима града Бијељина, током 2024. године планирана је реализација сљедећих пројеката:

1. ***Изградња водоводних мрежа у мјесним заједницама на подручју града Бијељина*,** са планираним финансијским оквиром од 180.000,00 КМ

У току 2024. године склопљено је 13 уговора за проширење водоводне мреже у мјесним заједницама на подручју града Бијељине у укупном износу од **159.295,59 КМ.**

1. ***Одржавање објеката социјалног становања - реконструкција***, са планираним финансијским оквиром од 40.000,00 КМ

Наведена мјера је подијељена у два дијела који се односе на:

**Чишћење објеката социјалног становања** – објекти за социјално становање у Кованлуку, Борачко насеље. Уговор је у потпуности реализован и за те намјене утрошено је **15.540,00 КМ** из градског буџета, а услуге су се односиле на редовно одржавање и прање ходника, заједничких просторија као и дворишта која припадају објектима социјалног становања.

**Одржавање објеката социјалног становања -** објекти за социјално становање у Кованлуку, Борачко насеље. Уговор је у потпуности реализован и за те намјене утрошено је **39.588,36 КМ** из градског буџета, а радови су се односили на санирање штета насталих на објектима социјалног становања.

Наведеном мјером Одржавање објеката социјалног становања обезбијеђени су услови за квалитетнији живот социјално угрожених породица и укупно за те намјене је утрошено **55.128,36 КМ** из буџета Града Бијељина.

У оквиру СЕЦ 3.1. Одјељење за просторно уређење је током 2024. године планирало реализацију пет ***регулационих планова***, и то:

* Регулациони план „Дашница 1“
* Регулациони план „Гвоздевићи“
* Регулациони план „Агро тржни центар“
* Регулациони план „Индустријска зона 4“
* Регулациони план „Лединци 2“

Укупна планирана средства за ове активности износила су 230.607,08 КМ. Остварени резултати су: Одлука о усвајању Регулационог плана „Агро-тржни центар“ у Бијељини и Одлука о усвајању Регулационог плана „Индустријска зона 4“ у Бијељини. Регулациони планови „ Дашница 1“ и „Гвоздевићи“ нису усвојени због сложене законске процедуре израде, али су утврђени нацрти. Посљедично овоме није утврђен нацрт Регулационог плана „Лединци 2“. За усвајање докумената просторног уређења из градског буџета издвојено је 90.120,44 КМ.

**СЕЦ 3.2. Увести ефикасан систем заштите од елементарних непогода и смањити загађење земљишта, површинских водотокова и подземних вода**

У оквиру СЕЦ 3.2. који се односи на увођење ефикасног система заштите од елементарних непогода и смањење загађења земљишта, површинских водотокова и подземних вода, градско Одјељење за стамбено-комуналне послове и заштиту животне средине је током 2024. године планирало реализацију сљедећих пројеката:

***Изградња топловода за прикључење јавних објеката у центру Града на систем даљинског гријања***, са планираним финансијским оквиром од 240.000,00 КМ

У току 2024. године није реализован пројекат везан за изградњу и проширење топловодне мреже на простору Града Бијељина.

***Изградња топловода за прикључење јавних објеката у центру Града на систем даљинског гријања – зграда Музичке школе***, са планираним финансијским оквиром од 60.000,00 КМ

У току 2024. године је реализован пројекат уградње топлотне пумпе у објекту Музичке школе, тако да се одустало од плана за изградњу топловодне мреже за овај јавни објекат.

Поред наведених, током 2024. године ЈУ „Воде Српске“ реализовала је два значајна пројекта, и то:

***Изградња дринског насипа, дионица 2, етапа 4,*** са планираним финансијским оквиром од 1.940.607,77 КМ

На подручју Бијељине започета је изградња дионица дринског насипа у укупној дужини од 2.816,80 метара, тзв. дионица 2, етапа 4 која подразумијева потез од уставе у Јањи па узводно до ушћа ријеке Јање у Дрину. Након свих завршених претходних активности на избору извођача радова, као и прибављања свих неопходних сагласности и рјешавања имовинско-правних послова на траси будућих радова издато је рјешење о грађевинској дозволи, чиме су се стекли услови за почетак извођења радова на изградњи дринског насипа. Укупна уговорена средства за етапу 4 износе **1.934.824,69 КМ.** Рок предвиђен за реализацију уговора јe крај маја 2025. године.

***Рехабилитација пумпних станица на подручју Републике Српске***, са планираним финансијским оквиром од 6.250.000,00 КМ

Једна од мјера које је реализовала ЈУ „Воде Српске“ јесте и рехабилитација пумпних станица на подручју Републике Српске. У оквиру наведене мјере реализована је реконструкција пумпних станица по фазама (хидромашинске и електро).Поменута мјера реализована је на подручју Семберије у 2023-2024. години у оквиру пројекта „Хитне помоћи и заштита од поплава“, фаза Б у уговореном износу од **6.065.916,36 КМ**. Радови на рехабилитацији пумпних станица су се спроводили на ПС Тополовац 1 и 2,на ПС Домуз скела, као и на чуварској кући Тополовац. Пројекат се тренутно налази у гарантном периоду до 12.07.2025.године.

У оквиру овог секторског циља градско Одјељење за борачко-инвадиску и цивилну заштиту је реализовало три пројекта која у значајној мјери доприносе успостављању ефикасног система заштите од елементарних непогода, и то:

***Набавка материјално-техничких средстава за службу заштите и спасавања, те поправка и одржавање постојећих материјално-техничких средстава*,** са планираним финансијским оквиром од 75.000,00 КМ

У току 2024. године набављена је опрема у виду машина за пуњење врећа са пијеском и гуменог чамца за допремање лијекова, хране и пића угроженом становништву за евакуацију у износу од 55.000,00КМ, аутоприколице (платоа) за превоз чамаца и опреме цивилне заштите у износу од 7.000,00КМ, дигитално-аналогног репетитора и 2 стационарна радио уређаја за возила у износу од 13.000,00КМ. За услуге редовног одржавања ванбродских мотора и опреме цивилне заштите из градског буџета је утрошено 3.000,00 КМ. За набавку и одржавање материјално-техничких средстава за службу заштите и спасавања укупно је издвојено **78.000 КМ** из градског буџета.

***Реализација редовне обуке формираних структура цивилне заштите, као и специјалистичке обуке, осигурање припадника јединица цивилне заштите*,** са планираним финансијским оквиром од 18.000,00 КМ

Наведеним пројектом јачају се капацитети структура цивилне заштите и спасавања те се настоји побољшати отпорност и превентивно дјеловање на елементарну непогоду и другу несрећу, као и способности заштите и спасавања људи и материјалних добара у подручјима која су погођена елементарним непогодама. У току 2024. године одржана је смотра и обука Градске специјализоване јединице цивилне заштите за заштиту и спасавање од поплава и несрећа на води и под водом, Градске специјализоване јединице за заштиту и спасавање од пожара и Јединице опште намјене. Укупно је позвано 197 припадника, а одазвало се 120 припадника, што је укупно 60%. У мјесецу септембру 2024. године одржана је обука Градских специјализованих јединица цивилне заштите за заштиту и спасавање из рушевина, Градске специјализоване јединице цивилне заштите за асанацију терена и Градске специјализоване јединице цивилне заштите за прву медицинску помоћ. Укупно је позвано 127 припадника, а одазвало се 76 припадника. Обука јединица цивилне заштите за заштиту и спасавање на води у 13 мјесних заједница уз ријеку Дрину и Саву у периоду од 29.09. до 02.11.2024. године. Укупно је позвано 192 припадника, а одазвало се 103 припадника. Дана 15.07.2024. године одржан је писмени и практични дио испита за полагање за управљача моторним чамцем. Наведени испит је успјешно завршило 30 припадника јединица цивилне заштите. Укупно 8 припадника цивилне заштите успјешно је завршило обуку RESCUE 3 -обука за спасиоце на брзим водама и у поплавама - основни курс, док је напредни курс успјешно завршило 6 припадника. Током обављања наведеног курса, обука и вјежби припадници су били осигурани од несретног случаја.

*Набавка униформи и прслука за спасавање за припаднике цивилне заштите* са планираним финансијским оквиром од 18.000,00 КМ

Ова активност није реализована у 2024. години, из разлога што нико од добављача није доставио понуду за јавну набавку. Јавна набавка ће бити реализована у току 2025. године.

Реализацијом ових пројекта у значајној мјери су ојачани капацитети служби заштите и спасавања у свим сегментима. Унапређена је опремљеност служби цивилне заштите и заштите и спасавања које је дефинисано с циљем јачања капацитета цивилне заштите и тако омогућава квалитетније и ефикасније дјеловање и одговор на репрезентативни ризик узрокован природном непогодом или другим опасностима. За реализацију ових пројеката је из градског буџета у току 2024. године издвојено **109.823,04 КМ**, док су донаторска средства износила **9.000,00 КМ.**

**СЕЦ 3.3. Унаприједити урбану мобилност**

У оквиру СЕЦ 3.3. који се односи на унапређење урбане мобилности на подручју града Бијељина, у току 2024. године планирана је реализација сљедећих пројеката:

***Успопстављање „Rent-a-bike“ система у граду Бијељина I фаза***, са планираним финансијским оквиром од 40.000,00 КМ

У току 2024. године пројекат није реализован.

***Изградња пројеката пјешачко-бициклистичких стаза и саобраћајница са ревизијом,*** са планираним финансијским оквиром од 50.000,00 КМ

На основу потписаног Уговора, извршена је израда пројектно-техничке документације за 7 пројеката од чега се 4 пројектно-техничке документације односе на пјешачко-бициклистичке стазе, а 3 на саобраћајнице. Вриједност уговора за израду пројектно-техничке документације за изградњу бициклистичких стаза и саобраћајница износи **32.285,19 КМ.**

***Израда и ревизија главног пројекта саобраћајне сигнализације и опреме пута у зонама школа на подручју града Бијељина*** са планираним финансијским оквиром од 20.000,00 КМ

У току 2024. године пројекат није реализован.

***Израда и ревизија главног пројекта за реконструкцију Сремске улице у Бијељини*** са планираним финансијским оквиром од 30.000,00 КМ

У току 2024. године започете су активности на припреми документације.

***Набавка и уградња надстрешица за аутобуска стајалишта на подручју града Бијељина*** са планираним финансијским оквиром од 35.000,00 КМ

Уговор о набавци и уградњи надстрешица за аутобуска стајалишта на подручју града Бијељина је реализован. Извршено је постављање укупно три надстрешице, од чега једна у Дворовима и двије у Јањи у зони основних школа. Вриједност уговора за извођење радова износила је **34.985,13 КМ.**

***Изградња, реконструкција и асфалтирање путева, улица пјешачко-бициклистичких стаза, тротоара и других саобраћајних површина на подручју града Бијељина***, са планираним финансијским оквиром од 550.000,00 КМ

Оквирни споразуми за изградњу и реконструкцију локалних путева и улица на подручју града Бијељина потписани су са три извођача радова. На основу предметног оквира споразума закључени су појединачни уговори и то:

* Асфалтирање оштећених дионица насталих у поплавама у МЗ Бањица-Кацевац. Вриједност уговора **36.586,95 КМ.** Реализација уговора је у току.
* Асфалтирање дијела улице Мајевичке у МЗ Дворови, дужине 243 m. Вриједност уговора **65.357,13 КМ.** Реализација уговора је у току.
* Асфалтирање некатегорисаног пута у МЗ Градац-Ступањ, дужине 200 m. Вриједност уговора **37.089,00 КМ.** Реализација уговора је у току.
* Асфалтирање дијела улице Милована Глишића до кућног броја 96, дужине 56 m.

Вриједност уговора **7.339,32 КМ.** Реализација уговора је у току.

* Асфалтирање некатегорисаног пута у МЗ Доњи Магнојевић, дужине 135 m. Вриједност уговора **19.807,16 КМ.** Реализација уговора је у току.

За реализацију наведених пројеката из градског буџета у току 2024. године издвојено је **166.179,56 КМ*.*** У току је поступак за покретање и преосталих налога за појединачне уговоре.

***Изградња инфраструктуре за унапређење безбједности саобраћаја у зони ОШ „Јован Дучић“ Патковача (уређење тротоара и стајалишта, изградња пјешачког прелаза са саобраћајном сигнализацијом)*** са планираним финансијским оквиром од **180.000,00 КМ**

За предметни пројекат прибављени су локацијски услови. Главни пројекат за изградњу семафорског уређаја у зони ОШ „Јован Дучић“ у Патковачи је изграђен и завршена је ревизија истог. Министарству за просторно уређење, грађевинарство и екологију Републике Српске упућен је захтјев за издавање грађевинске дозволе.

У току 2024. године, а у оквиру овог секторског циља, Одсјек та ЛЕР и ЕИ организовао је низ активности у оквиру обиљежавања **Европске седмице мобилности**. Европска седмица мобилности има за циљ подизање свијести и промовисање здравих, активних начина кретања кроз афирмацију Агенде 2030 и Циљева одрживог развоја.

У оквиру поменутог догађаја организоване су бројне јавне активности које су обухватиле анкетирање грађана, подизање свијести о потреби и значају урбане мобилности, затварање за саобраћај центра града у вечерњим сатима, вјежбање на отвореном, мониторинг фреквенције саобраћаја, вожњу бициклима, ролерима и тротинетима. Реализацијом наведених, али и будућих активности, ради се на подизању свијести и обезбјеђивању услова да улице постају сигурније за пјешачење и вожњу бициклом, стварању и прилагођавању више јавног простора доступног свима, укључујући дјецу и њихове родитеље, старије становнике, као и особе са смањеном покретљивошћу. У оквиру организације Европске седмице мобилности, запослени у Одсјеку су, у сарадњи са 26 спонзора и екстерних партнера из приватног, цивилног и јавног сектора, организовали и реализовали 6 различитих јавних догађаја, са учешћем 1.529 грађана.

У оквиру Секторског циља 3.3. имплементиране су активности у склопу пројекта ***Реализација Плана одрживе урбане мобилности,*** са планираним финансијским оквиром од 35.000,00 КМ и Стратешки концепт ***„Green BijeljINa“*** са планираним финансијским оквиром од 40.000,00 КМ

У складу са стратешким опредјељењем да до 2030. године Бијељина постане ГРАД БУДУЋНОСТи, у име Градске управе Града Бијељина, Одсјек за ЛЕР и ЕИ је у току 2021. године започео дугогорочну кампању озелењавања града и урбаних подручја под слоганом „Озеленимо Бијељину заједно“, у оквиру стратешког концепта „Green BijeljINa“, који за циљ има стварање предуслова за одрживи еколошки развој.

У оквиру стратешког концепта„Green Bijeljina“, извршена је и набавка комуналног мобилијара (клупе и канте за отпатке). Седам клупа је постављено у Градски парк Бијељина чиме је Градски парк оплемењен и уљепшан, a постављањем ових клупа потпуно је заокружена замјена клупа у Градском парку (у 2023. години урађена је замјена 40 клупа). Поред Градског парка постављене су и 3 клупе на плато на шеталишту поред канала (код МУП-а). У пет средњих школа дониране су клупе и канте како би ученици и професори имали љепши простор за боравак на отвореном. За реализацију наведеног пројекта у 2024. години је издвојено **39.955,55 КМ** из буџета града Бијељина.

У периоду од 2019. до 2024. године, на основу резултата више хиљада анкетираних грађана, Одсјек за ЛЕР и ЕИ је набавио 330 паркинг мјеста за бицикле (66 постоља), која су постављена на 35 јавних локација у граду Бијељина. У 2024. години издвојена средства за набавку додатних 10 паркинг постоља (50 паркинг мјеста), која су постављена на 7 локација у граду Бијељина, износила су **5.791,50КМ.**

Наведене активности су само један дио активности које су реализоване кроз стратешки концепт „Green BijeljINa“, који у име Градске управе иницира, креира и реализује Одсјек за ЛЕР и ЕИ у сарадњи са Одјељењем за стамбено комуналне послове и заштиту животне средине, релевантним одјељењима, екстерним партнерима и грађанима.

Одсјек за ЛЕР и ЕИ је, поред наведених, у склопу овог секторског циља реализовао и активност озелењавања, а укупна средства која су из градског буџета издвојена за реализацију пројекта износе **19.918,43 КМ**. Одсјек за ЛЕР и ЕИ је донирао **360 садница** *(црвени храст, хималајски бор, коврџава врба, шаренолисни јавор, црвенолисна трешња, кугласти јасен, плава и зелена смрча, платан, туја колумна и глобоза, сребрнолисна и ситнолисна липа, кинеска мимоза, ружичасти багрем и црвенолисна шљива итд.),* које су оплемениле и озелениле просторе око осам јавних установа, двије мјесне заједнице и три заједнице етажних власника (ЗЕВ-ова).

На овај начин се директно заједнички ради на озелењавању града и подизању свијести о важности озелењавања и заштите животне средине.

Укупно реализована средства у оквиру ***Реализације Плана одрживе урбане мобилности*** и стратешког концепта ***„Green BijeljINa“*** износе **65.665,45 КМ.**

У оквиру овог секторског циља Територијална ватрогасна јединица Бијељина реализује пројекат ***Изградња ватрогасног дома, IV фаза***. Укупна планирана средства буџетом Града за 2024. годину за изградњу ватрогасног дома износе 700.000,00 КМ.

За Јавну набавку „Изградња ватрогасног дома III фаза“, уговор је закључен са ДОО „Призма“ Бијељина у износу од **278.460,00** **КМ** са ПДВ-ом. Реализација Уговора је у току. Један дио радова је завршен и достављена је прва привремена ситуација на износ од **91.565,11 КМ.**

**СЕЦ 3.4. Побољшати енергетску ефикасност и коришћење обновљивих извора енергије**

У оквиру СЕЦ 3.4. који се односи на побољшање енергетске ефикасности и већу искоришћеност обновљивих извора енергије, у току 2024. године реализовани су сљедећи пројекти:

1. **Изградња јавне расвјете на подручју Града Бијељина**, са планираним финансијским оквиром од 40.000,00 КМ

Током 2024. године склопљен је оквирни споразум на основу којег су потписани појединачни уговори о извођењу радова и то:

* Изградња јавне расвјете на подручју града Бијељина, МЗ Ченгић, Нови пут. Вриједност уговора износила је 20.570,94 КМ. Уговор је раелизован.
* Изградња јавне расвјете на подручју града Бијељина, МЗ Горња Чађавица. Вриједност уговора износила је 4.726,22 КМ. Уговор је раелизован.
* Изградња јавне расвјете на подручју града Бијељина, МЗ Доњи Магнојевић. Вриједност уговора износила је 1.821,11 КМ. У току је реализација Уговора.

Укупна вриједност за изградњу јавне расвјете на подручју Града Бијељина за 2024. годину износила је 27.118,27 КМ.

1. **Изградња јавне расвјете у путном појасу магистралног пута дионица Бијељина 2-Угљевичка Обријеж у МЗ Хасе**, са планираним финансијским оквиром од 20.000,00 КМ

Потписан је Уговор са извођачем радова. Вриједност предметног уговора износила је **19.988,28 КМ**. Реализација уговора је у току.

## Вертикална и хоризонтална усклађеност и ниво интегрисаности

У наредном периоду се наставља и реализација значајних пројеката који се тичу водоснабдијевања, путне инфраструктуре, пројекти енергетске ефикасности и пројекти подстицаја привреде и пољопривреде, који су међусобно повезани и у синергији, који би кроз међусекторске утицаје требало да дају значајан допринос остварењу стратешких циљева, а тиме и визије Града Бијељина.

Битно је нагласити да Град Бијељина, у складу са **Глобалном агендом 2030 и Циљевима одрживог развоја**, промовише и реализује низ активности кроз интегрисани приступ у партнерству са јавним, цивилним, приватним сектором и академском заједницом, због чега представља позитиван примјер имплементације наведене Агенде како у БиХ, тако и у региону.

## Реализовани Пројекти који нису планирани Стратегијом, а допринијели су значајно развоју града

Одјељење за привреду и Аграрни фонд Града Бијељина су реализовали неколико значајних пројеката који нису уврштени у План имплементације Стратегије развоја града Бијељина за 2024. годину, и то:

*Организовани откуп воћа и поврћа*

Организовани откуп поврћа и воћа предвиђен је Одлуком о програму коришћења средстава за подстицај пољопривредне производње, а Одјељење за пољопривреду је одговорно одјељење док је носилац имлементације Аграрни фонд Града Бијељина. У 2024. години по овом основу поднесено је 8 захтјева од прерађивача и организатора откупа у којима је обухваћено 95 пољопривредних произвођача. За ове сврхе у току 2024. године из градског буџета је издвојено укупно 111.692,46 КМ. По основу организованог откупа поврћа и воћа откупљено је 3.571.369 килограма купуса, 208.009 килограма паприка, 510.174 килограма парадајза, 39.239 килограма цвекле, 316.083 килограма краставца, 107.057 килограма патлиџана, 792.365 килограма јабука, 26.457 килограма шљиве и 5.120 килограма вишње. Пројекат је у току реализације.

*Организовани откуп дувана*

Организовани откуп дувана предвиђен је Одлуком о програму коришћења средстава за подстицај пољопривредне производње, а Одјељење за пољопривреду је одговорно одјељење док је носилац имлементације Аграрни фонд Града Бијељина. У 2024. години по овом основу поднесен је један захтјев од организатора откупа, у којима је обухваћено 45 пољопривредних произвођача. За ове сврхе у току 2024. године из градског буџета је издвојено укупно 29.899,24 КМ, а откупљено је 90.818,11 килограма осушеног листа дувана.

*Помоћ удружењима пољопривредника*

Помоћ удружењима је предвиђена Одлуком о програму коришћења средстава за подстицај пољопривредне производње, а Одјељење за пољопривреду је одговорно одјељење док је носилац имлементације Аграрни фонд Града Бијељина. У 2024. години по овом основу је поднесено 10 захтјева, а подстицај је исплаћен у износу од 24.980,00 КМ.

*Трошкови камата*

Трошкови камата предвиђени су Одлуком о програму коришћења средстава за подстицај пољопривреде производње у износу од 40.000,00 КМ. Мјера трошкови камата одниси се на трошкове камата на кредите за прољетну сјетву и трошкови камата на кредите за ИРБ средства. За трошкове камата на кредите за прољећну сјетву поднијет је један захтјев и овухваћено је 62 пољопривредна произвођача. Исплаћен је износ од 7.028,76 КМ. За трошкове камата на кредите за ИРБ средства, поднијето је пет захтјева и обухваћено је укупно 91 пољопривредни произвођач. Исплаћен је износ од 37.156,86 КМ. Подстицаји су исплаћени према Правилнику о начину и условима подстицаја у пољопривредној производњи за 2024.годину у износу од 44.185,62 КМ.

*Средства за вандредне и непредвиђене ситуације (елементарне непогоде и друго)*

Средства за вандредне и непредвиђене ситуације (елементарне непогоде и др.) предвиђена су Одлуком о програму коришћења средстава за подстицај пољопривредне производње. У 2024. години поднесено је укупно 133 захтјева, а средства по овом основу исплаћивала су се у износу од 37,4% како је предвиђено Правилником. Од 133 захтјева, 13 захтјева се односе на исплату штете настале услед пожара на пољопривредни објектима, угинућа стоке 107 захтјева, напада паса луталица поднијето је 9 захтјева и 1 захтјев односи се на угинуће пчела, а 3 захтјева нису у складу са Правилником. Укупна средства за исплату износила су 80.210,02 КМ.

*Подршка осигурању пољопривредних усјева*

Током 2024. године по основу Подршка осигурању пољопривредних усјева поднесено је 60 захтјева. На основу Одлуке Управног одбора, подстицајна средства су исплаћена у износу како је предвиђено Правилником о начину и условима подстицаја у пољопривредној производњи за 2024.годину у износу од 13.942,66 КМ.

***Подршка обнови свињогојске производње***

У 2024. години по основу Подршке обнови свињогојске производње поднесено је 105 захтјева. Од овог броја поднесених захтјева, 10 захтјева нису у складу са Правилником а 95 захтјева ће се исплатити. На основу Одлуке Управног одбора, подстицајна средства ће бити исплаћена у износу како је предвиђено Правилником о начину и условима подстицаја у пољопривредној производњи за 2024.годину у укупном износу од 111.000,00 КМ.

Одсјек за ЛЕР и ЕИ је, у склопу Програма „Оквир за реализацију Циљева одрживог развоја као темељ за одржив и инклузиван раст у Босни и Херцеговини (SDG2BiH)”, реализовао пројектну активност „Припрема идејног рјешења за атлетски стадион у Бијељини“.

Укупна вриједност Уговора: **17.526,60 КМ** (донација: **14.980,00 КМ**, учешће Града Бијељина: **2.546,60 КМ**).

# ИНСТИТУЦИОНАЛНИ КАПАЦИТЕТИ ГРАДСКЕ УПРАВЕ И САРАДЊА СА БИТНИМ АКТЕРИМА

Послове централне координационе јединице за управљање развојним активностима (ЈУРА) у Градској управи Града Бијељина спроводи Одсјек за локални економски развој и европске интеграције. Овај Одсјек је носилац имплементације и управљања развојем града, уз стручну подршку других одјељења унутар Градске управе, а нарочито Одјељења за привреду, Одјељења за пољопривреду, Одјељења за стамбено-комуналне послове и заштиту животине средине, Одјељења за друштвене дјелатности и Одјељења за просторно уређење.

Градска управа Града Бијељина има компетентне и образоване људске ресурсе, који су флексибилни и спремни на промјене, односно побољшања, кроз континуирану едукацију, модернизацију рада и стално усавршавање процеса и процедура. Током претходног периода уз помоћ UNDP/ILDP пројекта, запослени у Градској управи и битни актери из заједнице савладавали су процедуре за планирање, праћење, вредновање и извјештавање (ППВИ) о имплементацији Стратегије локалног развоја.

Град Бијељина сарађује са битним актерима и његује јавно-приватни дијалог. На основу тога значајно је прије свега споменути добијање међународног сертификата као једна од четири прве локалне заједнице у БиХ са повољним пословним окружењем (BFC SEE - Business Friendly Certification South East Europe).

Оно што је битно нагласити јесте да Град Бијељина, у складу са Глобалном агендом 2030 и Циљевима одрживог развоја, промовише и реализује активности у партнерству са јавним, цивилним и приватним сектором и академском заједницом, кроз интегрисан приступ у достизању одрживог развоја и на тај начин представља позитиван примјер имплементације наведене Агенде како у БиХ, тако и у региону. Агенда 2030 базирана је на три стуба одрживог развоја - економски, друштвени и еколошки који су обухваћени кроз 17 Циљева одрживог развоја и 169 подциљева, који се мјере помоћу 231 индикатора.

# КЉУЧНИ МАКРОЕКОНОМСКИ ПОКАЗАТЕЉИ

Град Бијељина је други град по развијености у Републици Српској, са територијом од 734 км2. Град је привлачан по самој локацији коју заузима на тромеђи БиХ, Хрватске и Србије. Град Бијељина се налази на територији Републике Српске и представља регионални центар сјевероисточне Републике Српске.

Најважнији природни ресурси овог подручја су плодно земљиште, геотермална вода (на дубини 1.350 метара са температуром 75°C), 1.700 сунчаних сати годишње.

Према резултатима пописа из 2013. године, на подручју града Бијељина је регистровано 107.715 становника (8% од укупног броја становника Републике Српске). Међутим, имајући у виду да званични подаци пописа не укључују студенте који студирају у Бијељини и грађане који тренутно раде у иностранству, а који имају регистровано пребивалиште у граду Бијељина, може се констатовати да се ради и о нешто већем броју становника (око 120.000).

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| **РБ** | **ОСНОВНИ ИНДИКАТОРИ РАЗВОЈА** | **Индикатор** |  | **Полазно стање** | | | | | | | | | | |
|  | **2022.** | | | **2023.** | | | | | **2024.**[[1]](#footnote-1) | | |
|  | **Укупно** | **М** | **Ж** | **Укупно** | **М** | | **Ж** | | **Укупно** | **M** | **Ж** |
| 1. | Становништво | Број |  | 107.715 | | | 107.715 | | | | | 107.715 | | |
| 2a. | Запослених становника | Број | 24.674 | | 13.019 | 11.655 | 24.937 | 13.004 | | 11.933 | | 25.382 | 13.103 | 12.279 |
| % | 22,90 % | |  | | 22,90 % |  | | | |  |  | |
| 2б. | Незапослених становника | Број | 6.177 | | 2.505 | 3.672 | 5.187 | 2.063 | | 3.124 | | 4.339 |  |  |
| % | 5,73% | |  | | 5,73% |  | | | |  |  | |
| 3. | Бруто домаћи производ | Износ | 14.536  милиона | |  |  | 16.073  милиона |  | |  | |  |
| По глави | 12.977 | |  |  | 14.418 |  | |  | |  |  | |
| 4а. | Остварене инвестиције у стална средства на подручју града Бијељина (у хиљадама КМ) | Износ | 113.987,00 | |  |  | 159.840,00 |  | |  | |  |  | |
| 4б. | Директна страна улагања у град Бијељина | Износ | / | |  |  | / |  | |  | | / |  | |
| **5а.** | **Укупни приходи привреде у КМ** | **Износ** | **2.874.277.327** | |  |  | **3.118.174.609** |  | |  | |  |
| 5б. | Укупни расходи  привреде у КМ | Износ | 2.644.981.991 | |  |  | 2.814.369.087 |  | |  | |  |  | |
|  | | | |
| 5в. | Нето добитак у КМ (сви субјекти) | Износ | 268.386.610 | |  |  | 315.702.787 |  | | | |  |
| 5г. | Нето губитак у КМ (сви субјекти) | Износ | 52.138.238 | | 25.180.823 |  | | | |  |  | |
| 6. | Број привредних друштава - по предатом завршном рачуну (АПИФ) | Омјер | 1188 | | 1266 |  | |  | |  |
| 7. | Број активних самосталних предузетника | Омјер | 2.183 | |  |  | 2.264 |  | |  | | 2.351 |
| 8. | Вриједност увоза у КМ | Износ | 865.5  милиона | |  |  | 865.5  милиона |  | |  | | 948  милиона |
| 9. | Вриједност извоза у КМ | Износ | 291,2 милиона | |  |  | 297,5 милиона |  | |  | | 320,4 милиона |
| 10. | Просјечна нето плата у КМ | Износ | 1.063,00 | |  |  | 1.185,00 |  | |  | | 1.312,00 |
| 11. | Број ученика основних и средњих школа | Број | Основна школа **8.228**  Средња школа **3.355** | |  |  | Основна школа **8.175** |  | |  | | Основна школа **8.175** |
| Средња школа **3.328** | Средња школа **3.327** |
| 12. | Корисници социјалне заштите | Број | 3.434 | |  |  | 3.572 |  | |  | | 5808 |
| 13. | Број љекара на 1.000 становника | Омјер |  | |  |  |  |  | |  | |  |
| 14. | Износ реализованих средстава за приоритете из развојне стратегије (из буџета Града) | Износ | 6.247.806,81 | |  |  | 5.695.136,25 |  | |  | | 5.282.328,73 |
|  | **ДОПУНСКИ ИНДИКАТОРИ РАЗВОЈА** |  | | |  | | |  | | | | |
| 1 | Удио реализованих капиталних инвестиција у буџету ЈЛС | Омјер | / | |  | | / |  | | | |  |
| 2 | Укупан број регистрованих пољопривредних газдинстава | Број | 5.863 | |  |  | 5.716 |  |  | | 5.701 | |  | |
| 3 | Број корисника социјалне помоћи | Број | 372 | |  | | 320 |  |  | | 489 | |  | |
| 4 | Здравствено осигурана лица у односу на укупно становништво | Омјер | 86.528 | | 88.462 |  | | | | 87.016 |  | |
| 5 | Број активних чланова у инситуцијама културе (Центар за културу, Музеј, библиотека) | Број | 9.328 | | 9.473 | 9.060 |
| 6 | Број активних чланова у спортским институцијама | Број | 5306 активних  3580 рекреативних | |  | | 5379  активних  3620 рекреативних | 5379  активних  3620 рекреативних |
| 7 | Доласци туриста | Број | 43.021 | | 45.840 | 42.540 |
| 8 | Ноћења туриста | Број | 84.096 | | 88.738 | 82.833 |
| 9 | Покривеност домаћинстава са приступом контролисаној води за пиће | Број | 35.876 | |  |  | 35.587 |  |  | | 34.519 | |  | |
| 10 | Покривеност домаћинстава одвозом чврстог отпадa | Број | 33.239 | |  |  | 33.595 |  |  | | 39.469 | |
| 11 | Број насељених мјеста без асфалтиране путне комуникације | Број | 0 | |  |  | 0 |  |  | | 0 | |
| 12 | Број домаћинстава без приступа електричној енергији | Број | 0 | |  |  | 0 |  |  | | 0 | |
| 13 | Просјечна измјерена вриједност CO2 | mg/m3 | 552,52 | |  |  | 556,56 |  |  | | 557,55 | |

Према подацима Републичког завода за статистику, број незапослених особа у 2024. години износио је 4.339, што је знатно мање у односу на 2023. годину када је број незапослених лица износио 5.187.

На основу података везаних за број самосталних предузетника на подручју града Бијељина, њихов број у 2024. години износи 2.351, што је знатно повећање у односу на 2023. годину када је било 2.264 предузетника. Може се рећи да се, једним дијелом, допринијело и издвајањем средстава за покретање стартапа и очување постојећих радних мјеста, о чему је детаљно извијештено у претходном дијелу.

Када се ради о осталим индикаторима привредног развоја, исти указују на повећање вриједности извоза на подручју Бијељине. Претходне године вриједност извоза је износила 320,4 милиона КМ, док је тај број 2023. године износио 297,5 милиона КМ. Током 2024. године повећан је, такође, и увоз кoји је износио 948 милиона КМ што је за 82 милиона КМ више у односу на 2023. годину.

Сви наведени позитивни трендови у области привредног сектора су проузроковали већи износ просјечне нето плате која је у току 2024. године износила 1.312 КМ, док је тај износ 2023. године био 1.185 КМ.

Такође, током 2024. године (5.808) на подручју Бијељине је значајно повећан број корисника социјалне помоћи у односу на 2023. годину (3.572).

Индикатори друштвеног развоја указују на веће учешће активних чланова у спортским колективима и постојање релативно добрих комуналних услуга које подразумијевају одвоз чврстог отпада, као и приступ електричној енергији. У прилог томе говори чињеница је у току 2024. године 39.469 домаћинстава користило услуге одвоза чврстог отпада, а у 2023. години тај број је износио 33.595 домаћинстава, што је за 14,89% више у односу на 2024. годину. Такође, према званичним подацима, на подручју Бијељине не постоји домаћинство којем нису осигуране услуге снабдијевања електричном енергијом. Такође је видљиво да број активних чланова у спортским колективима на подручју града расте из године у годину, па је тако 2023. године тај број износио 5.306, а у току 2024. се повећао за 1,36% (5.379).

Бијељину је прошле године посјетио мањи број туриста него што је то био случај 2023. године. Наиме, број туриста у 2024. години (42.540) је за 7,19% мањи у односу на 2023. годину (45.840). Слична ситуација је и са оствареним ноћењима туриста којих је претходне године било 82.833, а 2023. године је било 88.738 ноћења, односно за 6,65% мање.

# ЗАКЉУЧЦИ, ПОУКЕ И ПРЕПОРУКЕ

Након анализе прикупљених информација и података везаних за динамику и финансијску имплементацију пројеката и мјера дефинисаних Планом имплементације за 2024. годину констатовано је да је наведеним планом предвиђена имплементација 58 пројекта укупне вриједности **15.474.915,81 КМ**. Укупна вриједност имплементираних пројеката (укупно 48) је **13.547.525,26 КМ** што је **87,54%** у односу на пројектовани финансијски оквир. Од тог износа, 39% (5.282.328,73 КМ) је реализовано кроз буџет Града, а 61% (8.265.196,53 КМ) из екстерних извора.

Закључци којих би се убудуће, при планирању и извјештавању о реализацији стратешких пројеката, требало придржавати:

* Потребно је интензивирати активности и пружање подршке кроз буџет Града (само)запошљавању на нивоу Града, са посебним фокусом на социјално осјетљиве категорије (уз обезбјеђивање професионалне рехабилитације);
* Приликом доношења секторских стратегија и планских докумената, више пажње обратити на синхронизаццију са кровним стратешким документом на нивоу Града, БиХ оквиром за реализацију циљева одрживог развоја, као и са релевантним стратегијама на ентитетском и државном нивоу;
* Потребно је више пажње посветити реалном планирању и сагледавању евентуалних ризика, како би реализација Стратегије развоја континуирано била на вишем нивоу;
* Контиуирано пружати подршку унапређењу партнерства између јавног, цивилног и приватног сектора у циљу достизања одрживог развоја града;
* Обезбиједити већу ажурност у достављању релевантних података везано за стратешке пројекте од стране интерних и екстерних носилаца активности.

ОБРАЂИВАЧ

Одсјек за локални економски развој

и европске интеграције

ШЕФ ОДСЈЕКА ЗА ЛЕР И ЕИ

Анкица Тодоровић

**Градоначелник града Бијељина утврдио је ИЗВЈЕШТАЈ О ОСТВАРЕЊУ ГОДИШЊЕГ ПЛАНА ИМПЛЕМЕНТАЦИЈЕ СТРАТЕГИЈЕ ЛОКАЛНОГ РАЗВОЈА ГРАДА БИЈЕЉИНА ЗА 2024. ГОДИНУ те га прослеђује Скупштини Града Бијељина на претрес и усвајање.**

**ГРАДОНАЧЕЛНИК**

Љубиша Петровић

1. У тренутку израде Годишњег извјештаја о имплементацији Стратегије развоја Града Бијељина за 2024. годину, поједини статистички подаци за наведену годину биће доступни у јуну текуће године. [↑](#footnote-ref-1)