На основу чланa 39. став 2. тачка 37. Закона о локалној самоуправи („Службени гласник Републике Српске“, број 97/16, 36/19 и 61/21), члана 40. став 1. Закона о уређењу простора и грађењу („Службени гласник Републике Српске“, број 40/13, 106/15, 3/16 и 84/19) и члана 39. став 2. тачка 43. Статута Града Бијељина („Службени гласник Града Бијељина“, број 9/17), Скупштина града Бијељина на својој \_\_\_\_сједници одржаној дана \_\_\_\_\_ 2025. године, донијела је

**О Д Л У К У**

**О ПРИСТУПАЊУ ИЗРАДИ ИЗМЈЕНЕ ДИЈЕЛА**

**РЕГУЛАЦИОНОГ ПЛАНА „МЗ ДАШНИЦА“ У БИЈЕЉИНИ**

Овом одлуком приступа се изради измјене дијела Регулационог плана „МЗ Дашница“ у Бијељини, (у даљем тексту: План).

1. Измјена дијела Плана обухвата парцеле означене као к.п. број 790/3 и 790/7 к.о. Бијељина 1.
2. Обухват Плана има укупну површину од 910m2.

Период за који се утврђују плански параметри је до 2035. године.

1. Смјернице за израду Плана: План је неопходно израдити у свему према одредбама Закона о уређењу простора и грађењу („Службени гласник Републике Српске“, број 40/13, 106/15, 3/16 и 84/19), (у даљем тексту: Закон), подзаконским актима донесеним на основу овог закона, те другим прописима релевантним за планирање и уређење простора (који се односе на: саобраћај, снабдјевање енергијом, снадбјевање водом, телекомуникације, заштиту од природних непогода, заштиту природе, заштиту воде, ваздуха, пољопривредног и шумског земљишта, природних вриједности, културних добара и сл.).
2. Носилац израде дужан је обезбједити усаглашеност Плана са одговарајућим планом вишег реда, тј. Урбанистичким планом града Бијељина.

Рок за израду планског документа је 180 дана од дана потписивања уговора са носиоцем израде Плана.

План треба да садржи све елементе прописане чланом 35. Закона, другим законима, као и елементе прописане чланом 152. и 153. Правилника о начину израде, садржају и формирању докумената просторног уређења („Службени гласник Републике Српске“, број 69/13).

1. Одјељење за просторно уређење као носилац припреме утврђује нацрт плана, као и мјесто, вријеме и начин излагања нацрта на јaвни увид.
2. Нацрт Плана биће стављен на јавни увид у трајању од 30 дана.
3. О мјесту, времену и начину излагања нацрта плана на јавни увид, јавност и власници непокретнопсти на подручју за које се доноси овај план, биће обавијештени путем огласа, који се објављује у најмање два средства јавног информисања, осам дана прије почетка јавног увида и и 15 дана од почетка излагања нацрта плана на јавни увид.
4. Нацрт Плана излаже се на јавни увид у складу са одредбама члана 47. Закона.
5. Носилац израде обавезан је да размотри све примједбе, приједлоге и мишљења који су достављени током јавног увида и да о њима заузме став прије утврђивана приједлога плана, те да образложен став у писаној форми достави носиоцу припреме плана и лицима која су доставила приједлоге, примједбе и мишљења на нацрт.
6. Став носиоца израде плана о примједбама, приједлозима и мишљењима, разматра се на јавној расправи, на коју се позивају представници носиоца припреме плана, носиоца израде плана, представници органа и правних лица из члана 42. став 3. Закона и чланови савјета плана.
7. Јавна расправа из претходног става мора се организовати у року од 30 дана од дана затварања јавног увида. Јавној расправи могу присуствовати сва заинтересована лица.
8. Носилац припреме објављује позив за јавну расправу, у најмање једном дневном листу доступном на територији цијеле Републике, три дана прије и на дан одржавања расправе.
9. Уколико се приједлог планског документа, на основу прихваћених примедаба и мишљења, пристиглих у току јавног увида, значајно разликује од нацрта документа, носилац припреме дужан је да организује поново јавни увид.
10. Поновни јавни увид спровешће се у складу са чланом 49. Закона.
11. Након одржане јавне расправе из члана 48. став 4. Закона, носилац припреме утврђује приједлог Плана који се доставља Скупштини града Бијељина на усвајање.

Финансијска средства потребна за израду Плана обезбједиће инвеститор Д.О.О. „НЕШКОВИЋ“ Бијељина из Бијељине.

Носилац израде Плана биће правно лице које има одговарајућу лиценцу за израду ове врсте докумената просторног уређења чији избор се врши у складу са прописима о јавним набавкама.

Носилац припреме Плана је Одјељење за просторно уређење Градске управе Бијељина.

Ова одлука ступа на снагу осмог дана од дана објављивања у Службеном гласнику Града Бијељина.

СКУПШТИНА ГРАДА БИЈЕЉИНА

Број: \_\_\_\_\_\_\_\_\_\_

Бијељина П Р Е Д С Ј Е Д Н И К

Датум: \_\_\_\_\_\_\_\_\_\_\_ 2025. године СКУПШТИНЕ ГРАДА БИЈЕЉИНА

Жељана Арсеновић, с.р.

**ОБРАЗЛОЖЕЊЕ**

**ПРАВНИ ОСНОВ ЗА ДОНОШЕЊЕ ОДЛУКЕ**

Чланом 39. став 2. тачка 37. Закона о локалној самоуправи (,,Службени гласник Републике Српске“, број 97/16, 36/19 и 61/21) је прописано да је Скупштина локалне самоуправе надлежна да врши и друге послове утврђене законом и статутом.

Чланом 40. став 1., а у вези са чланом 38. став 2. Закона о уређењу простора и грађењу („Службени гласник Републике Српске“, број 40/13, 106/15, 3/16 и 84/19) је прописано да Одлуку о приступању изради, односно измјени и допуни документа просторног уређења доноси скупштина јединице локалне самоуправе.

Чланом 39. став 2. тачка 43. Статута Града Бијељина (,,Службени гласник Града Бијељина“, број 9/17) је прописано да у оквиру свог дјелокруга Скупштина града врши и друге послове утврђене законом и овим статутом.

**РАЗЛОЗИ ЗА ДОНОШЕЊЕ ОДЛУКЕ**

Д.О.О. „НЕШКОВИЋ“ Бијељина из Бијељине је Одјељењу за просторно уређење дана, 16.04.2025. године, доставио Иницијативу за измјену дијела Регулационог плана „МЗ Дашница“ у Бијељини, односно у дијелу к.п. број 790/3 и 790/3 к.о. Бијељина 1.

У образложењу иницијативе је наведено да се на предметним парцелама налази пословни објекат спратности П+2, означен као пословна зграда у привреди, са канцеларијма и станицом техничког прегледа моторних возила и бензинском пумпом, за који је од стране Одјељења за просторно уређење Града Бијељина издато одобрење за градњу број 02/2-360-106/18 од 02.10.2018. године.

Иницијативом за измјену наведеног дијела регулационог плана предлаже се надоградња постојећег објекта, повећање спратности са „П+2“ на „П+4“, а објекат би био пословног садржаја. Наведеном измјеном не би се нарушио изглед и околни амбијент имајући у виду да је и на сусједним парцелама предвиђена изградња објеката веће спратности и сличног садржаја.

С обзиром да је предметна иницијатива у складу са планом вишег реда, тј. Урбанистичким планом града Бијељина („Службени гласник Града Бијељина“, број 43/20) и да тражена измјена неће нарушити постојеће просторно планско стање, односно да је у складу са планираним просторно планским рјешењима приступило се доношењу измјене дијела регулационог плана.

**ФИНАНСИЈСКА СРЕДСТВА**

У складу са чланом 39. став 3. Закона о уређењу простора и грађењу („Службени гласник Републике Српске“, број 40/13, 106/15, 3/16 и 84/19) трошкове израде измјене дијела Регулационог плана „МЗ Дашница“ у Бијељини сносиће инвеститор Д.О.О. „НЕШКОВИЋ“ Бијељина из Бијељине.

ПО ГРАДОНАЧЕЛНИКА

ВД НАЧЕЛНИКА ОДЈЕЉЕЊА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Борјан Максимовић,

*мастер инжењер урбанизма и регионалног развоја*

ГРАДОНАЧЕЛНИК

Љубиша Петровић