

Јавни приход Града 551-7902222590-850 Патријарха Павла бр. 1. +38755205472

Трезор Града 551-7902222618-689 ЈИБ: 4400315290000

Донације 551-7902222604-236 Матични број: 01209230

Врста прихода 722591 Еmail: [skudsemberija@gmail.com](mailto:skudsemberija@gmail.com)

Буџетска организац. 00050503

Општина 005

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Број: 267/25.

Датум: 22. 04. 2025. године

**ИЗВЈЕШТАЈ О РАДУ**

**ЈАВНЕ УСТАНОВЕ СРПСКО-КУЛТУРНО УМЈЕТНИЧКО**

**ДРУШТВО „СЕМБЕРИЈА“ БИЈЕЉИНА ЗА 2024. ГОДИНУ**

Бијељина, април 2025. године

 УВОД

Јавна установа Српско културно – умјетничко друштво „Семберија“ Бијељина је основано као удружење грађана 1954. године, а због резултата које је временом постигло Скупштина Града Бијељина је “Семберију” реорганизовала у Јавну Установу 1997. године и од тад СКУД за своје активности подноси Извјештај о раду Скупштини Града на разматрање и усвајање.

Идентитет једног народа чини више елемената, а најважнији је културна баштина која представља наш однос према прошлости, садашњости и будућности.

ЈУ СКУД „Семберија“ Бијељина се бави свеукупним друштвеним наслијеђем, односно његовим поштовањем, чувањем и презентовањем, првенствено наслијеђем са ових простора, а затим и шире. Обзиром да се традиција углавном преносила усменим путем (ријетки су писани записи) брижљиво тражимо, записујемо и чувамо материјал, била то техничка или духовна знања, те обрасци понашања до којих дођемо.

Културне активности на којима представљамо наше културно наслијеђе  су најбоље прилике у којима имамо улогу амбасадора Града Бијељине. Из овога произилази обавеза и одговорност ЈУ СКУД „Семберија“  да се својом креативношћу представи у најбољем свјетлу и издању.

Извјештај о раду представља резиме годишњих активности Друштва, преглед секција које чине СКУД, као и активности које су обиљежиле 2024. годину. Пружање разноврсних знања из различитих области се понавља и проширује јер је чување и његовање културе  процес који траје. Дакле, сваке године долази нова генерација чланова без икаквог предзнања, што подразумијева рад са њима од основа, као и наставак рада са старим члановима, значи рад на надградњи већ стеченог знања.

Свакодневна заштита, његовање и афирмисање музичко - фолклорних традиција Семберије, Срба као народа и свих осталих народа са ових простора је тежишни задатак ЈУ СКУД „Семберија“. Програмски задаци Друштва имају дугорочни друштвени карактер, а који се огледа у унапређивању и представљању културног стваралаштва Семберије у земљи и у иностранству.

          ЈУ СКУД „Семберија“ Бијељина је друштво које окупља велики број д‌јеце и младих, пружајући им могућност да своје слободно вријеме корисно проведу. У неколико задњих година Друштво кроз рад фолклорне секције ветерана и секције народних радиности окупља и средњовјечне чланове што Друштву даје неки нови квалитет.

**1.**               **Организација рада запослених**

        ЈУ СКУД „Семберија“ има 6 стално запослених радника и 1 лице које по потреби ангажујемо по уговору:

1)         Директор...........................................................................................................1 извршилац

2)         Кореограф.........................................................................................................2 извршиоца

3)         Секретар-правник.........................................................................................1 извршилац

4)         Стр. сарадник за финанс. и рачуноводство.......................................1 извршилац

5)         Музички педагог.............................................................................................1 извршилац

У Јавној  установи Српско културно – умјетничко друштво „Семберија“  постоје два органа управљања, а то су директор и Управни одбор.

Управни одбор чине три члана која активно учествују у вођењу Друштва.

**2.**               **Секције у ЈУ СКУД „Семберија“ Бијељина**

Из чињенице да свако културно - умјетничко друштво па и ЈУ СКУД “Семберија” чине аматери различитих узраста и обавеза произилази и чињеница да из различитих личних разлога повремено одлазе  из Друштва, а такође долазе нови чланови.

Из тог разлога се њихов број у току године мијења, али можемо закључити да се у току 2024. године број чланова кретао око 460 активних чланова ангажованих у сљедећим секцијама:

1.               **Фолклорна секција:**

1)         Први извођачки ансамбл

2)         Припремни ансамбл

3)         Први д‌јечији ансамбл

4)         Други д‌јечији ансамбл

5)         Почетни ансамбл

6)         Ансамбл ветерана - извођачки

7)         Ансамбл ветерана - рекреативци

2.               **Вокална секција:**

            а) Женска вокална група

            б) Мушка вокална група

3.               **Народни оркестар:**

1)         виолина – 5 чланова

2)         флаута – 2 члана

3)         хармоника – 4 члана

4)         Клавијатуре – 1 члан

5)         бас гитара – 1 члан

6)         ритам гитара – 3 члана

7)         бубањ – 1 члан

8)         тапан – 1 члан

9)         виолончело – 1 члан

10)       кларинет – 1 члан

4.               **Ткачка секција**

            Ткачку секцију чине 16 чланица које су распоређене у групе:

а) ткање,

б) шивење,

в) плетење и

г) везење

**Слиједе кратки Извјештаји по секцијама:**

Оно што је обиљежило 2024. годину је свакако обиљежавање јубилеја, 70 година постојања и рада Друштва.

Оно што се може рећи за рад сваке секције понаособ је да је у 2024. години уложен максимум ангажовања и емоција имајући у виду да је Друштво цијелу годину на много начина и кроз многе активности обиљежавало свој велики јубилеј, а то је 70 година рада, постојања и опстајања.

2.1.      **Фолклорна секција**

       Фолклорна секција ЈУ СКУД-а „Семберија“ Бијељина од оснивања Друштва представља тежиште нашег рада, како по бројности, тако и по количини програмских садржаја које правимо. Приступ организовању рада ове секције се у многоме разликује од начина рада већине друштава која се баве културним наслијеђем у глобалу. Наиме, најмлађи чланови прво “похађају“ школу фолклора теоретски и технички. Значи, стичу неопходно предзнање да би касније што лакше усвајали нова знања и вјештине. При томе, како најмлађи полазници, тако и сви остали кроз седмичне пробе, поред едукације из области народних игара пролазе кроз васпитање и образовање које је потребно у свакодневном животу. У 2024. години у складу са планом  рада одржаване су пробе два пута седмично у вечерњим терминима. Када су одређени догађаји то захтијевали, број проба је повећаван према потреби.

У септембру мјесецу, након расписаног конкурса, наставиле су са радом све групе почев од најмлађих па до ветерана који су итекако постали значајан и присутан фактор у прављењу наших концерата, тв наступа, гостовања и сл. Ансамбл ветерана је специфичан по својој намјени и по узрасту који окупља. Наиме, тај ансамбл окупља рекреативце различитих старости са циљем да науче кореографије, да тако његују традицију, да се друже и равноправно учествују у програмским садржајима. У септембру 2024. године је настављено велико интресовање д‌јеце почетника од 6 - 7 година, тако да је број новоуписаних 110 кандидата. Такође је повећано интересовање одраслих за упис у фолклорну секцију ветерана, те се показало функционално формирање групе рекреативаца и групе која наступа на фестивалима.

       Велики број чланова који годишње прође кроз све ансамбле Народних игара, говори о томе колика је и колико важна друштвена улога ЈУ СКУД-а „Семберија“. На стотине младих људи током свих ових година су у много чему обогатили своју биографију, а посебно у образовном и васпитном смислу.

2.2.      **Вокална секција**

       Својим резултатима рада ова секција се изборила за наклоност публике, а у нашем Друштву по важности, квалитету и тражености из године у годину све значајнија. Женска вокална група је у току 2024. године наставила са гостовањима по многим телевизијама, концертима, градовима, догађајима. Наставиле су да се развијају и да дају значајан печат развоју и очувању старе изворне пјесме.

Иначе, мушку и женску вокалну групу смо основали са циљем да унаприједимо развој Друштва, а такође и да употпунимо извођење самих народних игара, јер највећи број њих прати пјесма.

Интерпретације које изводе су различитих жанрова, а базирају се првенствено на ‌дјелима домаћих композитора. У намјери  да се помјере традиционалне границе, успјешно се обрађују и пјевају и пјесме других народа.

2.3.      **Народни оркестар**

         Поред фолклора, најважнија и незаобилазна секција је Народни оркестар ЈУ СКУД-а „Семберија“, без кога би рад Друштва био немогућ. Радом оркестра руководи  професор музике Жељко Ђукановић, који је остварио значајне резултате са члановима оркестра.   Круна годишњег рада оркестра је Никољдански концерт Народног оркестра ЈУ СКУД-а „Семберија“ који се одржава пред Никољдан, славу коју слави велики број српских породица. Временом, Никољдански концерт је постао традиционалан културни догађај, што представља још један квалитет који Друштво издваја од осталих друштава која се баве његовањем традиције. Народни оркестар изводи изворну народну музику и пјесме, јер је то наше  национално благо које заслужује да се чува.

          Од марта 2013. године када је и основан, успјешно његује српско музичко - културно наслеђе, као и музику осталих Балканских народа. Иначе, рад оркестра је искључиво усмјерен ка правим, исконским музичким и умјетничким вриједностима.

Репертоар Народног оркестра је врло разноврстан и састоји се од инструменталне и вокалне музике коју интерпретирају солисти вокалних група.

         Чињеница да се сваке године учлањују нови млади људи у Народни оркестар указује на то да је омладина заинтересована за то изворно народно стваралаштво. На тај начин, а и путем концерата, указујемо млађим генерацијама на љепоту традиционалне музике и пјесме.

Из свега овога произилази да је Народни оркестар значајна полуга ЈУ СКУД-а „Семберија“ без које би постојање и рад Друштва било тешко замислити.

2.4.      **Ткачка секција**

Ткачка секција се састоји од школе ткања и ткачке секције. У школи се стиче основно знање из области ткања, а она траје најмање три мјесеца. Након завршене школе, стечено знање се примјењује у ткачкој секцији у којој се производе комади народне ношње за потребе ЈУ СКУД-а „Семберија“.

У процесу производње ношње осим ткања потребно је примјенити шивење, плетење, вез и хеклање. Све те радиности обједињене могу дати завршен комад ношње.

У току 2024. године рад секције је мало успорен али није заустављен. Тако је она у другом полугодишту појачала свој рад и производњу и употпунила наш економат са новим тканим женским и мушким појасевима, женским кецељама.

3.         **Број чланова у ЈУ СКУД-у „Семберија“ Бијељина**

         Обзиром да се ради о Друштву у којем сваки појединац, у сваком тренутку одлучује о приступању или искључењу из рада Друштва, број чланова се стално мјења. Таквих осцилација било је и током претходних година. Иначе, сваке године се Друштво суочава са смјеном генерација, те се у том смислу стално мијења бројно стање чланова. Смјена генерација је у оваквим д‌јелатностима најслабија карика и прави највише техничких проблема, али свјесни те чињенице континуирано припремамо подмладак који може успјешно замијенити чланове који из било ког разлога оду.

4.         **Рад органа управљања**

          ЈУ СКУД „Семберија“ Бијељина као јавна установа, по Одлуци о оснивању и Статуту има Управни одбор кога чине три члана. Током 2024. године, Управни одбор је имао седам радних сједница на којима су разматрана сва битна питања за рад и функционисање Друштва и донесене су Одлуке које су Одлуком о оснивању и Статутом дефинисане као надлежност овог органа.

          Питања о којима је Управни одбор расправљао и одлучивао током 2024. године су:

-        Разматрање и усвајање Извјештаја о раду ЈУ СКУД „Семберија“ Бијељина за 2023.  годину;

-        Разматрање и усвајање Плана и програма рада за 2024. годину

-        Разматрање и усвајање Финансијског извјештаја за 2023. годину;

-        Разматрање и доношење Одлука у вези са обезбјеђивањем средстава за путовања (турнеје);

-        Разматрање текућих питања у вези са обиљежавањем славе ЈУ СКУД „Семберија“;

-        Разматрање других питања значајних за рад и функционисање Друштва.

Без озбиљности и одговорности, као и међусобне сарадње и координације при реализацији Програма рада кроз годину, изостали би резултати рада Друштва.

5.               **Реализација програма рада у 2024. години:**

Оно што је обиљежило 2024. годину када су у питању активности ЈУ СКУД-а „Семберија“ је свакако обиљежавање 70 година од оснивања нашег Друштва. Одржан је годишњи концерт на коме су се представили сви ансамбли који чине ЈУ СКУД „Семберија“, Народни оркестар, женска вокална група и вокални солисти.

**Јануар:**

-        06. јануара 2024. године чланови ЈУ СКУД-а „Семберија“ и то Први извођачки ансамбл, Први дјечији ансамбл и Ансамбл ветерана су традиционално учествовали у литији на Бадње вече и паљењу бадњака;

* 07. јануара 2024. године. чланови Првог извођачког ансамбла су учествовали у подјели Божићне чеснице грађанима Бијељине;
* Чланови СКУД-а „Семберија“ учествовали у активностима око 9. Јануара, Дана Републике  Српске;
* Распуст који је усклађен са школским распустом;

**Фебруар:**

* Сви ансамбли су почели са радом послије зимског распуста;
* Први дјечији ансамбл радио на увјежбавању нових кореографија „Игре из Халова“ и „Игре из Бујановца“;
* Други дјечији ансамбл радио на увјежбавању кореолошких техника и на корацима нових;
* Први извођачки ансамбл радио на увјежбавању кореографија „Игре из Пчиње“ и „Игре из Биначке Мораве“;
* Ветерани су вјежбали кореографију „Игре из Студенице“;

**Март:**

* Одржаване су редовне пробе свих ансамбала, народног оркестра, женске и мушке вокалне групе;
* 02. марта 2024. године Ансамбл ветерана учествовао на смотри ветерана „Ни млади, ни стари, ми смо прави“ у Брчком, а представили су се кореографијом „Игре из Семберије“;
* Почео нови циклус обуке на ткачким разбојима, три нове полазнице;
* 20 - 22. марта 2024. године Први дјечији ансамбл је учествовао на Интернационалном фестивалу фолклора „Будапест“ у Будимпешти, Република Мађарска, гдје су се представили кореографијама „Игре из Шумадије“ и „Игре из Понишавља“;
* 31. марта 2024. године поводом јубиларних 70 година СКУД-а „Семберија“ одржан је концерт Неде Марјановић, дугогодишње чланице ЈУ СКУД-а „Семберија“;

**Април:**

* Женска вокална група је почела увјежбавање репертоара за годишњи концерт;
* Појачан је рад свих ансамбала у циљу припремања за годишњи концерт;
* 27. априла 2024. године, на Лазареву суботу, традиционално је изведен приказ обичаја „Лазарице“ на платоу испред зграде Градске управе и библиотеке. У приказу је учествовало 80 дјевојчица и оркестар ЈУ СКУД-а „Семберија“;
* 27. априла 2024. године на Међународном фестивалу фолклора „Вече фолклора поред Западне Мораве 2024.“ у Чачку, ЈУ СКУД „Семберија“ су представили Први извођачки ансамбл са кореографијом „Игре из Тимочке Крајине“ и Ансамбл ветерана са кореографијом „Игре из Семберије“ као и Народни оркестар;
* Први дјечији ансамбл и Народни оркестар су учествовали на манифестацији „Јајаријада“ у организацији ЈУ Центра за културу „Семберија“;
* ЈУ СКУД „Семберија“ је учествовао у снимању Васкршњег програма на БН ТВ;

**Мај:**

* Пуна је активност свих фолклорних ансамбала, оркестра, вокалних група (мушке и женске  вокалне групе и солиста);
* Појачан је рад ткачке секције са свим својим подсекцијама;
* 12. маја 2024. године на фестивалу „Мали Златни опанак“ у Ваљеву, ЈУ СКУД „Семберија“ су представила три дјечија ансамбла који су наступали у три категорије и то у категоријама „Бубамаре“, „Пчелице“ и „Јуниори“ . Ансамбл „Бубамаре“ ЈУ СКУД-а „Семберија“ су освојиле Друго мјесто;
* 16. маја 2024. године ЈУ СКУД “Семберија“ је учествовала на академији Дома здравља Бијељина;
* Женска вокална група је учествовала на концерту КУД-а „Равно Поље“ у Угљевику;

**Јун:**

**-** Вршене су интензивне припреме и увјежбавање програма за годишњи концерт у ком су учествовали сви фолклорни ансамбли, женска вокална група, мушка вокална група, народни оркестар и солисти;

**-** 23. јуна 2024. године  одржан је Годишњи концерт на ком су се представили сви фолклорни ансамбли, Први дјечији ансамбл, Други дјечији ансамбл, Припремни ансамбл, Први извођачки ансамбл и Ансамбл ветерана, затим женска вокална група, солисти, те Народни оркестар ЈУ СКУД-а „Семберија“;

**-** 28. јуна 2024. године  - Видовдан, обиљежили славу  са члановима ЈУ СКУД-а „Семберија“  и гостима у својим просторијама;

**Јул:**

* Од 01 - 08. јула 2024. године Први извођачки ансамбл и Први дјечији ансамбл су отпутовали у Несебар, Република Бугарска, на Међународни фестивал фолклора гдје смо се представили кореографијама „Игре из Биначке Мораве - Ђурђевдан у Пасјану“ и „Играма из Понишавља“;
* 09. јула 2024. године Први извођачки ансамбл је путовао у Крчедин, општина Инђија, на 18. Фестивал фолклора у организацији КУД-а „Иво Лола Рибар“из Инђије. Учествовало је 10 друштава, а ЈУ СКУД „Семберија“ се представила са „Играма из Источне Херцеговине“;
* Ткачка секција радила на рестаурацији дотрајалих чарапа за кореографије које су планиране за приказивање на љетним наступима;
* Припреме свих учесника за манифестацију „Пантелински дани“;
* 31. јула 2024. године почели су фестивалски дани ЈУ СКУД-а Семберија „Пантелинске свечаности“, а поводом јубилеја 70 година постојања и рада Друштва. Под називом „Вече дјечијег фолклора“ учествовали су као гости: СКУД „Свети Деспот Стефан Лазаревић“ Сребреница, КУД „Караџић“ Лозница, ЦКУД „Лепа Радић“ Градишка, КУД „7. Април“ Вуковије - Калесија, КУД „Гусле“ Кикинда, КУД „Максим Марковић“ Косјерић, ЦОКТ „Јеврем Обреновић“ Шабац и КУД „Младост“ Пале;

**Август:**

* 01. августа 2024. године у част славе Града Бијељина “Светог Пантелејмона” и у наставку фестивалских дана ЈУ СКУД-а Семберија „Пантелинске свечаности“ одржан је концерт ЈУ СКУД-а „Семберија“ и побједника у свим такмичарским категоријама фестивала „Знањем, пјесмом и игром 2024“;
* 02. августа 2024. године одржано је треће фестивалско вече под називом „Вече омладинског фолклора“ на коме су поред ЈУ СКУД-а „Семберија“ учествовали гости: УЗНТ „Златибор“ Чајетина, КУД „Луча“ Соколац, КУД „Чајавец“ Бања Лука, КУД „Свети Пантелејмон“ Хан Пијесак, КУД „Караџић“ Лозница, КУД „Модрича“ Модрича, и КУД „Ђидо“ Богатић;
* 09. августа 2024. године Први дјечији ансамбл је учествовао у програму  БН ТВ на дан славе Града;
* 09. августа 2024. године Први дјечији ансамбл (након телевизијског наступа у Бијељини) у Лозници учествовао на Међународном фестивалу фолклора „Миодраг Миша Сперњак“ на коме су се представили „Играма из Источне Херцеговине“;
* 10. августа 2024. године Први дјечији ансамбл је учествовао на културно-образовном кампу који је организовао Град Шабац, у просторијама Научног центра Шабац;
* 15. августа 2024. године расписан конкурс за пријем нових чланова;
* Од 16 - 18. августа 2024. године Први дјечији ансамбл учествовао је на 16. Међународном фестивалу дјечијег фолклора „Лицидерско срце“ у Ужицу“;
* 28. августа 2024. године Први извођачки ансамбл и Први дјечији ансамбл гостовали су у Прњавору (Србија) на манифестацији „Михољски сусрети села у Мачви“;

**Септембар:**

* Почео је упис нових чланова у све секције друштва, од 01. 09 - 15. 10. 2024. године;
* Почеле су пробе у новој сезони, односно школској години;
* **24. септембра 2024. године на свечаној сједници Скупштине Града Бијељина за посебне заслуге и допринос у области културног стваралаштва, а поводом 70 година од оснивања ЈУ СКУД-у „Семберија“ додијељена је ЗЛАТНА ЗНАЧКА „Филип Вишњић“;**
* Ткачка секција је израђивала кецеље за попуну фундуса ношњи;
* 21. септембра 2024. године Први извођачки ансамбл и Први дјечији ансамбл учествовали су на манифестацији „Балкански караван - фестивал фолклора“ у организацији Балкан ТВ, Нови Сад;

**Октобар:**

* Почеле су припреме за концерт у оквиру манифестације „Вишњићеви дани“;
* 08. октобра 2024 године ЈУ СКУД „Семберија“ је у оквиру манифестације „Дјечија недеља“ угостио васпитну групу „Пужићи“ из вртића „Чика Јова Змај“;
* Припремање репертоара Народног оркестра за Никољдански цонцерт;
* 13. октобра 2024. године Први дјечији ансамбл учествовао на манифестацији 14. Фестивал игре и музике „Зов равнице“;
* Женска вокална група почела је припреме за Никољдански концерт;

**Новембар:**

* Активне су припреме на организовању традиционалног „Никољданског концерта“;
* ЈУ СКУД „Семберија“ је учествовао на традиционалном концерту у оквиру манифестације „Вишњићеви дани“. На концерту су учествовали Велики Народни оркестар и Женска вокална група;
* 12. новембра 2024. године Први дјечији ансамбл је учествовао на хуманитарном концерту за лијечење дјечака из Амајлија Сергеја Васића;
* Организовано је одржавање редовних проба свих секција ЈУ СКУД „Семберија“;

**Децембар:**

* 01. децембра 2024. године СКУД „Семберија“ са кореографијом „Игре из Семберије“ учествовао је на „10. Фестивалу фолклора Срба из Региона“. ЈУ СКУД „Семберију“ су представили играчи Првог извођачког ансамбла, Другог дјечијег ансамбла, Ансамбл ветерана, Народни оркестар и Женска вокална група, укупно 79 извођача на сцени. Фестивал је био ревијалног карактера;
* Народни оркестар, Женска вокална група, Мушка вокална група и солисти врше интензивне припреме за Никољдански концерт;
* 07. децембра 2024. године Ансамбл ветерана је учествовао на 9. Фестивалу фолклора ветерана Србије „Равница“ у Новом Саду;
* 10. децембра 2024. године на снимању новогодишњег програма БН телевизије, учествовали су чланови Првог извођачког ансамбла и Припремног ансамбла;
* 12. децембра 2024. године одржан је традиционални „Никољдански концерт“ Народног оркестра са Женском вокалном групом и солистима;
* Од 13 - 16. децембра 2024. године Први извођачки ансамбл и Први дјечији ансамбл су учествовали на Манифестацији „XV Advent folklore festival“ у Прагу, Република Чешка.

6.               **Активности - реализација:**

        Оно што је означило 2024. годину је свакако обиљежавање јубилеја 70 година од оснивања ЈУ СКУД-а „Семберија“. У част том великом јубилеју одржали смо:

* 31. марта 2024. године одржан концерт Неде Марјановић, дугогодишње чланице ЈУ СКУД-а „Семберија“;
* 23. јула 2024. године специјал емисија на БН ТВ поводом јубилеја;
* У периоду од 31. јула – 02. августа 2024. године одржани су фестивалски дани ЈУ СКУД-а Семберија „Пантелинске свечаности“: „Вече дјечијег фолклора“, вече ЈУ СКУД-а „Семберија“ и побједника у свим такмичарским категоријама фестивала „Знањем, пјесмом и игром 2024“ и треће фестивалско вече под називом „Вече омладинског фолклора“;
* 24. септембра 2024. године на свечаној сједници Скупштине Града Бијељина за посебне заслуге и допринос у области културног стваралаштва, а поводом 70 година од оснивања ЈУ СКУД-у „Семберија“ додијељена је **ЗЛАТНА ЗНАЧКА „Филип Вишњић“.**

У поређењу са претходним годинама може се рећи да је остварено више представљања Друштва, како пред домаћом публиком тако и пред иностраном.

Из наведених активности у току године се може примијетити да је Први дјечији ансамбл имао појачане активности у сваком погледу, и кад су у питању пробе, нове кореографије, представљање пред домаћом и иностраном публиком. Циљ нам је био да им дамо на значају, а самим тим да осјете одговорност и част јер су у свакој прилици они били амбасадори ЈУ СКУД-а „Семберија“ и Града Бијељина. За кратко вријеме ће они почети прелазити у Први извођачки ансамбл, а овим појачаним радом ће за то бити спремнији.

Такође, можемо рећи да је интересовање за упис нових чланова у порасту и  то у све секције које д‌јелују у Друштву. Ако се настави овај тренд свакако ћемо доћи у ситуацију да нећемо имати довољно стучног кадра за рад, а такође и простора. Већ смо почетком године били .принуђени да вршимо селекцију, односно аудицију, али тај коцепт није наишао на одобравање чланова па смо до даљњег од тога одустали.

          Културно - умјетничка активност и реализација програмских задатака установе, генерално се одвијала кроз:

-     Континуиран рад на анимирању и укључивању нових чланова у све секције ЈУ СКУД-а „Семберија“ Бијељина;

-     Припрема и реализација пригодних културно - умјетничких програма у склопу обиљежавања значајних празника и догађаја на подручју Града;

-    Припрема и реализација одабраних културно - умјетничких садржаја у склопу

обиљежавања значајних догађаја и датума;

-     Учешће ЈУ СКУД „Семберија“ у програмима локалних ТВ кућа,

-     Расписивање конкурса за пријем нових чланова у све секције ЈУ СКУД-а „Семберија“ Бијељина;

-     Активном сарадњом са медијима, сродним удружењима и установама из области културе са подручја Града Бијељина.

           Гледано у цјелости, ЈУ СКУД „Семберија“ Бијељина, у 2024. години је организовала рад свих секција у пуном капацитету, забиљежила упис већег броја чланова и представила свој рад већем броју гледалаца како на домаћој, тако и на иностраној сцени.

**Промоција и афирмација друштва**

         Настављена је континуирана сарадња у 2024. години са БН ТВ, која је у више наврата емитовала прилоге о раду Установе, а са којом и даље имамо могућност рекламирања, промоције наше Установе и објављивања разних конкурса ЈУ СКУД „Семберија“ Бијељина, без накнаде.

         Настављена је сарадња са медијским кућама: РТРС, Арена, и ХИТ Телевизија, а имамо и изузетно добру сарадњу и са „Семберским  новинама“, као и са интернет порталима са подручја Града Бијељина. Сви наведени медији са великом пажњом прате и емитују рад ЈУ СКУД-а „Семберија“ , што је за промоцију нашега рада врло значајно.

7.      **Приједлози мјера за побољшање**

      У задњих неколико година догађа се својеврсна експанзија ЈУ СКУД-а „Семберија“ и то је потврда да смо уложили много рада и труда и да смо на добром путу. Постигли смо већу масовност, квалитет наставе у свим секцијама, квалитет умјетничких садржаја које нудимо, већи број секција и подсекција. Узлазна линија којом се Установа креће је видљива. Међутим, све наведено доводи до тога да смо сваки дан у све већем дефициту са простором у коме обављамо своје д‌јелатности.

С тога предлажем, да наш оснивач Скупштина Града Бијељина, размотри могућност за дод‌јелу више простора за нашу  „производњу“. У супротном, бићемо онемогућени да се даље развијамо, чак ће доћи у питање и овај ниво који смо до сада постигли јер се пробе Великог Народног оркестра одвијају у, за њих малој просторији, као и пробе мушке и женске вокалне групе. Исто се односи и на ткачку радионицу јер простор у коме се она сада налази износи око 25 м2 у ком се налази пет ткачких разбоја, три машине за шивење, велики сто за сновање, залихе репро материјала  и по десет до петнаест чланица које раде на тим средствима са рад. Такође, економат, просторија у коју је смјештен комплетан фундус ношњи, обуће и осталих пратећих елемената је већ одавно премали, а број нових комада пристиже.

 Када би одржали континуитет рада секција које доприносе очувању  традиције и континуирано повећавање финансијске помоћи за остваривање путовања за чланове Друштва, снажније би ширили значај музичко - фолклорне и обичајне традиције, као и препознатљивост, сарадњу и пријатељство Града Бијељина са свим крајевима свијета које наше Друштво посјети. Такође, новоосноване секције Ансамбл ветерана и Ткачка секција да би егзистирале и стварале нове вриједности морају имати едукаторе који оспособљавају чланове тих секција, а ти едукатори требају бити адекватно плаћени. Када то успијемо обезбиједити, база на којој почива ЈУ СКУД „Семберија“ биће итекако стабилнија, а резултати њеног рада квалитетнији на понос цијеле Семберије.

                                                                          ЈУ СКУД „Семберија“ Бијељина

Директор

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Бранка Марковић Савчић